title: Pentti Alhonen

text: Pentti Alhonen kuului lukuisiin tutkimusryhmiin, joista muuan kannattaa erityisesti mainita. Se oli Helsingin yliopiston yleisen historian professori Jaakko Suolahden perustama roomalaisia tiilileimoja tutkiva ryhmä, johon hän ”värväsi” myös joukon geologeja. Heidän tehtävänään oli ratkaista tiilien valmistukseen käytetyn saven alkuperä Ostian ja Rooman ympäristössä kesällä 1967 kerätystä tutkimusaineistosta. Pentti Alhonen keskittyi savessa esiintyvien piikuoristen levien määrittämiseen, kun taas kallioperägeologit selvittivät tutkimusmateriaalin mineralogiaa. Suomalaista tiiliryhmää onkin pidetty ainutkertaisena yhteistyöfoorumina, jossa niin humanistit kuin luonnontieteilijät kokivat tehtävänsä kansallisena ja kansainvälisenä.


title: Pentti Alhonen

text: Helsingin yliopistoValtion luonnontieteellinen toimikunta (nyk. Suomen Akatemia)Vesihallitus (nyk. Suomen ympäristökeskus)Turun yliopistoTeknillinen korkeakoulu (nyk. Aalto-yliopisto)Helsingin kaupunkiPentti Alhosen tieteellinen julkaisutoiminta on mittava ja monipuolinen käsittäen 180 nimikettä sekä lukuisia kirjoituksia aikakaus- ja sanomalehdissä sekä historiateoksissa. Lisäksi hän kirjoitti kolme kirjaa sekä oli osakirjoittajana teoksissa Biologian perustiedot 8, 1980, Matka-arkku, Suomalaisia tutkimusmatkailijoita 1989 ja Imago Mundi, Ihmisen ja tieteen uudet maailmat 1993.


title: Angelin metroasema

text: Angel on Lontoon metron asema Islingtonissa, Lontoossa. Se on Northern-linjan Bankin haaralla, Oyster-vyöhykkeellä 1.


title: Angelin metroasema

text:
Angelin aseman rakennutti alun perin City & South London Railway (C&SLR). Se avattiin 17. marraskuuta 1901 uuden laajennuksen pääteasemaksi. City Roadin ja Torrens Streetin kulmassa sijaitsevan asemarakennuksen suunnitteli Sydney Smith. Linjaa jatkettiin Eustoniin 12. toukokuussa 1907.
Kuten monilla C&SLR:n asemilla, Angelissakin oli alun perin vain yksi tunneli, jossa olivat molempiin suuntiin kulkevien junien raiteet ja niiden välissä laiturisaareke. Laituritasolle pääsy tapahtui kolmella hissillä.


title: Angelin metroasema

text: Asema kärsi vuosien ajan tungoksesta laiturisaarekkeen kapeuden vuoksi (vain 3,7 metriä leveä). Kapea laituri oli turvallisuusriski ja pelotti matkustajia. Asema uudelleenrakennettiin 1990-luvun alussa. Pohjoiseen meneville junille louhittiin oma tunnelinsa, jolloin vanha tunneli jäi kokonaan etelään menevien junien käyttöön. Siirrettyjen raiteiden paikalle rakennetusta laiturista tuli leveämpi kuin suurin osa metron tunnelilaitureista. Hissit ja asemarakennus suljettiin, ja aseman uusi sisäänkäynti Islington High Streetillä avattiin 19. syyskuuta 1992. Koska uusi rakennus oli kauempana syvällä olevista laitureista, asemalle tarvittiin kahdet liukuportaat.


title: Angelin metroasema

text: Angelin metroaseman liukuportaat ovat 60 metrin pituiset ja nousevat 26,5 metrin matkan laituritasolta asemarakennukseen. Ne ovat Lontoon metron pisimmät ja Euroopan neljänneksi pisimmät. Pidemmät liukuportaat on vain Prahan metrossa Námeští Mirún asemalla (88 metriä), Västra skogenin asemalla Tukholman metrossa (67 metriä) ja Kampin asemalla Helsingin metrossa (64 metriä).


title: Angelin metroasema

text: Angelin asemaa on ehdotettu liitettäväksi suunnitteilla olevaan Crossrail 2 -linjaan. Toteutuvasta reitistä riippuen asema sijaitsisi King’s Cross St. Pancrasin ja joko Dalston Junctionin tai Hackney Centralin välissä. Angel liitettiin virallisesti suunnitelmaan vuonna 2007, vaikka reitin rakentamista oli ehdotettu jo aiemmin. Reitin alkuperäinen suunnitelma tehtiin jo vuonna 1991.


title: Osmo Kalpala

text: Osmo Yrjö Teuvo Pentti Kalpala, ent. "Sarlin" (9. heinäkuuta 1925 Helsinki – 12. syyskuuta 2016 Espoo) oli Jyväskylän suurajojen kolminkertainen voittaja 1950-luvulla. Ensimmäisen voiton vuonna 1954 hän ajoi Panhardilla, vuonna 1956 DKW Donaulla ja 1958 Alfa Romeo Giuliettalla. Kartanlukijana toimi hänen veljensä Eino Kalpala. Vuosina 1955 ja 1957 he sijoittuivat toiseksi. Veljekset osallistuivat myös Hankiralliin ja kotimaan rallimenestyksen innoittamina myös vuoden 1959 Monte Carlon ralliin.


title: Osmo Kalpala

text: Osmo Kalpala toimi Kalpaloiden perheyrityksen Radiotukku Oy:n johtokunnan puheenjohtajana. Loppuvuodesta 1959 hän siirtyi muiden kiireidensä vuoksi sivuun aktiivisesta kilpailutoiminnasta. Kalpala toimi Suomen Urheiluautoilijoiden Liiton puheenjohtajana vuosina 1963–1967, 1968–1970 ja 1972–1973.


title: Osmo Kalpala

text: Veljensä Einon tavoin myös Osmo Kalpala kilpaili alppihiihdossa, jossa hän saavutti viisi akateemista Suomen mestaruutta vuosina 1949–1953 ja edusti Suomea Holmenkollenin kisoissa vuosina 1951 ja 1956.


title: Osmo Kalpala

text: Veljekset olivat vuodesta 1963 kehittämässä Kalpalinnan laskettelukeskusta. Osmo Kalpalan poika Asmo Kalpala toimi vuosina 1987–2012 Tapiola-ryhmän pääjohtajana.


title: Anserini

text: Anserini on hanhien alaheimoon kuuluva tribus. Siihen kuuluvia sukuja ovat harmaahanhet ("Anser"), kirjohanhet ("Branta") sekä "Chen", joka usein luokitellaan kuuluvan samaan sukuun harmaahanhien kansa.


title: Verneri Kinnunen

text: Verneri Kinnunen (s. 2. huhtikuuta 1993 Jyväskylä) on suomalainen pikaluistelija, joka edustaa seuratasolla Jyväskylän KENSU:a. Häntä valmentaa Ruotsin maajoukkueen päävalmentaja Mattias Hadders.


title: Verneri Kinnunen

text: Kinnunen on voittanut yleisluistelun Suomen mestaruuden kausilla 2014 ja 2015.


title: Paul Brown

text: Paul Brown on muun muassa seuraavien henkilöiden nimi:


title: Luettelo Suomen virallisen musiikki-DVD-listan ykkösistä vuonna 2014

text: Tämä on luettelo Suomen virallisen listan musiikki-DVD myynnin ensimmäistä sijaa hallussaan pitäneistä musiikki-DVD:stä vuonna 2014.


title: Daniel Wenig

text: Daniel Wenig (s. 12. elokuuta 1991) on saksalainen mäkihyppääjä. Seuratasolla Wenig edustaa SK Berchtesgadenia.


title: Daniel Wenig

text: Wenig debytoi mäkihypyn maailmancupissa joulukuussa 2013 mäkiviikon ensimmäisessä osakilpailussa Oberstdorfissa ollen 43. Ensimmäiset maailmancupin pisteensä hän saavutti tasan vuotta myöhemmin niin ikään mäkiviikon avausosakilpailussa Oberstdorfissa sijoituttuaan sijalle 22.


title: Daniel Wenig

text: Wenig on saavuttanut Continental Cupissa kaksi voittoa, kaksi kakkossijaa ja kaksi kolmossijaa. Vuonna 2011 hän voitti nuorten MM-hopeaa joukkuekilpailusta Otepäästä.


title: 2048 (videopeli)

text: 2048 on italialaisen videopelikehittäjä Gabriele Cirullin vuonna 2014 julkaisema videopeli. Pelin tarkoituksena on yhdistää laattoja, joissa on sama luku. Keskenään eriarvoisia laattoja ei voi yhdistää. Peli päättyy, mikäli jokainen 16 ruudusta täyttyy tai pelaaja on saanut yhdistettyä laattoja siten, että yksi laatta on arvoltaan 2048. Tällöin pelaaja on voittanut pelin. Laatat liikkuvat siihen suuntaan, mihin pelaaja niitä sormellaan vetää. 2048 on saatavilla iOS:ille ja Androidille.


title: Siravand

text: Siravand (myös Sirwān) on kylä Hamadanin provinsissa Länsi-Iranissa, Kurdistanin alueella. Vuonna 2006 sen väkiluku oli 888.


title: Lambertin oikeapintainen tasoprojektio

text: Lambertin oikeapintainen tasoprojektio on eräs kuvaus pallopinnalta tason kiekolle eli ympyräviivan sisäpuolelle jäävälle alueelle. Siinä jokainen pallopinnan alue kuvautuu tasoalueelle, jonka pinta-ala on yhtä suuri kuin alkuperäisen alueen, mutta kulmien suuruudet muuttuvat. Kuvaus on nimetty sveitsiläisen matemaatikko Johann Heinrich Lambertin mukaan, joka esitti sen vuonna 1772.


title: Lambertin oikeapintainen tasoprojektio

text: Lambertin oikeapintaista tasoprojektiota käytetään kartografiassa karttaprojektiona. Esimerkiksi Yhdysvalloissa National Atlas of the United States käytti sitä Map Maker -sovelluksessa, ja Euroopan ympäristövirasto suosittelee sen käyttöä tilastollista aineistoa kuvaavissa Euroopan kartoissa. Sitä käytetään myös tieteellisissä yhteyksissä kuten geologiassa suorien suuntien kuvaamiseen kolmiulotteisessa avaruudessa. Tähän tarkoitukseen käytetään apuna erityisellä ruudukolla varustettua paperia, joka tunnetaan nimellä Schmidtin verkko.


title: Lambertin oikeapintainen tasoprojektio

text: Lambertin oikeapintainen tasoprojektio määritellään ajattelemalla, että taso sivuaa pallopintaa jossakin pisteessä "S". Olkoon "P" mielivaltainen tason piste, ei kuitenkaan "S":n antipodipiste. Olkoon "d" pisteiden "S" ja "P" välinen suora etäisyys kolmiulotteisessa avaruudessa ("ei" siis pallopintaa pitkin mitattuna). Tällöin piste "P" kuvautuu tasolle pisteeseen "P"′, jonka etäisyys sivuamispisteestä "S" on "d".


title: Lambertin oikeapintainen tasoprojektio

text: Täsmällisemmin sanottuna on olemassa yksikäsitteinen ympyrä "S", joka kulkee pisteen "P" kautta ja on kohtisuorassa tasoa vastaan. Se leikkaa tason kahdessa pisteessä, ja merkitään "P"′:llä sitä niistä, joka on lähempänä "P":tä. Piste "P" kuvautuu siihen. "S":n antipodipisteellä ei ole yksikäsitteistä kuvauspistettä, koska sitä tällä tavoin vastaava ympyrä ei ole yksikäsitteinen. Piste "S" itse kuvautuu itselleen; sitä vastaavan "ympyrän" säde on nolla.


title: Lambertin oikeapintainen tasoprojektio

text: Jos sivuamispiste "S" sijaitsee leveyspiirillä formula_1 ja pituuspiirillä formula_2, maan pinnan piste, jonka maantieteellinen leveys on formula_3 ja pituus formula_4, kuvautuu tasolle pisteeseen, jonka karteesiset koordinaatit ("x", "y") ovat:


title: Lambertin oikeapintainen tasoprojektio

text: missä tekijä "k"' on


title: Lambertin oikeapintainen tasoprojektio

text: Tekijä "k"' on verrannollinen kartan paikalliseen mittakaavaan kussakin pisteessä kyseisen pisteen ja sivuamispisteen kautta kulkevaa suoraa vastaan kohtisuorassa suunnassa.


title: Lambertin oikeapintainen tasoprojektio

text: Jos sivuamispiste "S" on pohjoisnavalla (φ = 90°), on formula_8 ja formula_9. Tällöin "k":n lauseke yksinkertaistuu muotoon


title: Lambertin oikeapintainen tasoprojektio

text: ja koordinaattien lausekkeet muotoon


title: Lambertin oikeapintainen tasoprojektio

text: Leveyspiiri formula_3 kuvautuu tällöin ympyräksi, jonka keskipiste on kartan pohjoisnavalla ja jonka säde on


title: Lambertin oikeapintainen tasoprojektio

text: Jos taas sivuamispiste "S" on päiväntasaajalla (φ = 0°), on formula_15 ja formula_16 Tällöin "k"':n lauseke yksinkertaistuu muotoon


title: Lambertin oikeapintainen tasoprojektio

text: Seuraavassa oletetaan, että vaakasuora taso sivuaa origokeskeistä yksikköpalloa pisteessä (0, 0, -1). Tällöin Lambertin oikeapintainen tasoprojektio matemaattisena kuvauksena on määritelty muissa yksikköpallon pinnan pisteissä paitsi pisteessä (0, 0, 1). Muut pallopinnan pisteet se kuvaa origokeskeiselle avoimelle kiekolle, jonka säde on 2. Pallon päiväntasaajan eli ne pisteet, joissa "z" = 0 se kuvaa origokeskeiselle ympyrälle, jonka säde on formula_20. Päiväntasaajatason alapuolella olevat pisteet, joissa "z" < 0, kuvautuvat tämän ympyrän sisäpuolelle, yläpuolella olevat sen ulkopuolelle.


title: Lambertin oikeapintainen tasoprojektio

text:
Projektio on bijektio pallopinnalta, josta on poistettu piste (0,0,1) avoimelle kiekolle, jonka säde on 2. Se on myös diffeomorfismi, toisin sanoen äärettömän monta kertaa differentioituva molemmissa suunnissa. Siinä kuvajoukon pinta-ala on aina yhtä suuri kuin lähtöjoukon, mikä voidaan osoittaa laskemalla pinta-alkion ala pallolla, kun sitä parametrisoi projektion käänteiskuvaus. Karteesisissa koordinaateissa se on
Tämä merkitsee, että pallopinnalla olevan alueen pinta-alan määrittämiseksi riittää mitata sitä tason kiekolla vastaavan alueen pinta-ala.


title: Lambertin oikeapintainen tasoprojektio

text: Toisaalta projektiossa eivät pallopinnan käyrien väliset kulmat säily. Missään kuvauksessa joltakin pallon alueelta jollekin tason alueelle eivät säilykään sekä pinta-alat että kulmat. (Jos molemmat säilyisivät, kyseessä olisi lokaali isometria, jossa Gaussin kaarevuus säilyisi, mikä ei kuitenkaan ole mahdollista, koska pallopinnalla ja tasolla on eri suuri kaarevuus.) Se seikka, että tasokuviot eivät voi täydellisesti vastata pallopinnan alueita, onkin kartografian perustava ongelma.


title: Lambertin oikeapintainen tasoprojektio

text: Tästä seuraa, että pallopinnan alueet saattavat kuvautua tasolle suuresti vääristyneinä. Lambertin oikeapintaisessa tasoprojektiossa tämä vääristymä on erityisen suuri kaukana projektion sivuamispisteestä. Yleensä tätä projektiota käytetäänkin vain enintään pallonpuoliskon laajuista aluetta esittävissä kartoissa. Koko maapallo voidaan kuitenkin kuvata kahdella erillisellä Lambertin oikeapintaisen tasoprojektion mukaisella kartalla, joiden sivuamispisteet ovat toistensa antipodissa.


title: Lambertin oikeapintainen tasoprojektio

text: Lambertin tasoprojektio tarkoitettiin alun perin oikeapintaiseksi karttaprojektioksi. Nykyisin sitä käytetään muillakin aloilla kuten geologiassa suuntia kuvaavan aineiston kuvaamiseen seuraavasti.


title: Lambertin oikeapintainen tasoprojektio

text: Jokaista suuntaa kolmiulotteisessa avaruudessa vastaa jokin origon kautta kulkeva suora. Kaikkien sellaisten suorien joukko on itsessään avaruus, jota matematiikassa sanotaan reaaliseksi projektiiviseksi tasoksi. Jokainen origon kautta kulkeva suora leikkaa yksikkökiekon kahdessa pisteessä, joista toinen on alemmalla pallonpuoliskolla formula_22. Poikkeuksena ovat vaakasuorat viivat, joiden leikkauspisteet sijaitsevat kahdessa vastakkaisessa pisteessä ekvaattorilla, formula_23. Molemmat toistensa antipodissa olevat pisteet vastaavat samaa suoraa. Täten suunnat kolmiulotteisessa avaruudessa vastaavat lähes täysin alemman pallonpuoliskon pisteitä. Tämä pallonpuolisko voidaan sitten Lambertin oikeapintaisella projektiolla kuvata kiekolle, jonka säde on formula_20.


title: Lambertin oikeapintainen tasoprojektio

text: Niinpä Lambertin oikeapintaisella projektiolla voidaan jokaista suuntaa vastaamaan asettaa tason piste. Projektion oikeapintaisuuden vuoksi suuntien muodostamassa avaruudessa eli reaalisella projektiivisella tasolla määritellyt funktiot voidaan integroida integroimalla funktio vastaavan tasoalueen yli. Tämä on käyttökelpoista eri suuntia koskevan aineiston käsittelyssä.


title: Lambertin oikeapintainen tasoprojektio

text: Eivät ainoastaan suorat, vaan myös origon kautta kulkevat tasot voidaan kuvata Lambertin oikeakulmaisella projektiolla. Tason ja pallonpuoliskon leikkaus on ympyränkaari, jota sanotaan tason "uraksi", ja se kuvautuu yksikkökiekkoon käyräksi, joka yleensä ei ole ympyränkaari. Voidaan kuvata tätä käyrää, tai vaihtoehtoisesti taso voidaan korvata sen kohtisuorasti leikkaavalla suoralla, jota sanotaan sen "navaksi" ja kuvata tason sijasta tätä käyrää. Jos useita tasoja on kuvattava yhdessä, on yksinkertaisempaa käsitellä napoja urien sijasta.


title: Lambertin oikeapintainen tasoprojektio

text: Rakennegeologian tutkijat käyttävät Lambertin oikeapintaista tasoprojektiota kuvaamaan muun muassa mineraalien kiderakenteen erisuuntaisia akseleita ja pintoja, lineaatioita ja foliaatioita eri kivilajeissa. Tässä yhteydessä projektiota kutsutaan "oikeapintaiseksi hemisfääriseksi projektioksi". Erikseen on olemassa myös oikeakulmainen hemisfäärinen projektio, jonka määrittelee stereografinen projektio.


title: Lambertin oikeapintainen tasoprojektio

text: Edellä on oletettu, että suunnat kuvataan alemmalle pallonpuoliskolle, formula_22, mutta yhtä hyvin ne voidaan kuvata myös ylemmälle pallonpuoliskolle formula_26, kuten toisinaan tehdäänkin. Itse asiassa mitä tahansa pallopinnan puoliskoa voitaisiin käyttää esittämään origon kautta kulkevia suoria kolmiulotteisessa avaruudessa.


title: Run Away (SunStroke Projectin ja Olia Tiran kappale)

text: ”Run Away” on moldovalaisen SunStroke Project -kokoonpanon ja laulaja Olia Tiran kappale, jolla he osallistuivat vuoden 2010 Eurovision laulukilpailuun. Kappaleen ovat säveltäneet SunStroke Projectin Anton Ragoza ja Sergei Stepanov, ja sen on sanoittanut Alina Galetskaja. Kappaleen kesto on tasan kolme minuuttia.


text: SunStroke Project ja Olia Tira kilpailivat Eurovision ensimmäisessä semifinaalissa ja selviytyivät jatkoon 52 pisteellä. Finaalissa ”Run Away” sijoittui 22. sijalle kerättyään 27 pistettä. Kappale sai vain Kreikalta täydet 12 pistettä.


text: Sergei Stepanovin kappaleessa kahdesti esittämästä saksofonisoolosta tanssiliikkeineen tuli kilpailun jälkeen internet-ilmiö, josta hän sai lempinimen ”Epic Sax Guy”.


title: Lambertin projektio

text: Lambertin projektiot ovat Johann Heinrich Lambertin mukaan nimettyjä karttaprojektioita. Sellaisia ovat:


title: OPA

text: OPA on Giorgos Alkaios & Friendsin esittämä kappale, joka edusti Kreikkaa vuoden 2010 Eurovision laulukilpailussa Oslossa. Kappaleen on säveltänyt Giorgos Alkaios ja sen on sanoittanut kuusi henkilöä. Kappaleen kesto on kolme minuuttia ja kaksi sekuntia.


title: OPA

text: OPA kilpaili Euroviisuissa ensimmäisessä semifinaalissa, jossa se sijoittui toiselle sijalle 133 pisteellä ja eteni finaaliin. Finaalissa Giorgos Alkaios & Friends sijoittuivat kappaleellaan sijalle kahdeksan kerättyään 140 pistettä. Täydet pisteet eli 12 pistettä OPA sai neljältä maalta.


title: Hammersmithin metroasema (District ja Piccadilly Line)

text: Hammersmith on Lontoon metron asema Hammersmith and Fulhamissa, Lontoossa, Oyster-vyöhykkeellä 2. Hammersmith Broadwayn varrella olevaa asemaa käyttävät District- ja Piccadilly-linjat. Tien toisella puolella on erillinen, samanniminen asema, jota käyttävät Circle- ja Hammersmith & City-linjat.


text: Asema avattiin 9. syyskuuta 1874 osana District Railwayta (nykyinen District Line), linjan pääteasemana. Vuonna 1877 linjaa jatkettiin Hammersmithistä eteenpäin Ravenscourt Parkiin.


text: Midland Railway alkoi liikennöidä kehän muotoista Super Outer Circleä St. Pancrasista Earl’s Courtiin Cricklewoodin ja South Actonin kautta. Myös Hammersmith oli reitin varrella. Reitti ei kuitenkaan menestynyt taloudellisesti, ja liikennöinti lopetettiin 30. syyskuuta 1880.


text: Great Northern, Piccadilly and Brompton Railway (GNP&BR, nykyinen Piccadilly Line), jonka pääteasema Hammersmith oli, avattiin 21. joulukuuta 1908. Kun Piccadilly Linea jatkettiin länteen 4. heinäkuuta 1932, aseman laituritaso täytyi rakentaa uudestaan laiturien määrän kasvattamiseksi neljään. Suuri osa asemaa rakennettiin uudestaan, ja Charles Holden suunnitteli asemalle toisen sisäänkäynnin.


text: 1990-luvun alussa asemarakennus ja viereinen linja-autoasema purettiin ja liitettiin uuteen rakennukseen, jossa oli metro- ja bussiliikenteen solmukohdan lisäksi ostoskeskus. Purkutyön yhteydessä uuden aseman suunnittelijat ottivat talteen osan alkuperäisen, Harry W Fordin suunnitteleman asemarakennuksen laatoituksesta. Pelastetuista laatoista tehtiin Hammersmith Bridgeä esittävä mosaiikki aseman pohjoiseen lipunmyyntiaulaan.


title: Hammersmithin metroasema

text: Hammersmithin metroasema voi tarkoittaa seuraavia Lontoon metron nykyisiä ja entisiä asemia:


title: Trona

text: Trona, josta toisinaan käytetään nimitystä luonnollinen sooda, on kiteinen mineraali, jota tavataan maailman suolatasangoilla. Sen kemiallinen kaava on


Trona


title: Trona

text: joten se sisältää ekvivalentin määrän pesusoodaa ja ruokasoodaa sekä kaksi osaa vettä, eli se on periaatteessa hiilihapon natriumsuolaa eli natriumkarbonaattia. Mineraalin kovuusindeksi on 2,5–3 ja ominaispaino 2,17. Sitä louhitaan soodaksi erityisesti Yhdysvaltojen Wyomingissa. Sitä tavataan myös Nevadan ja Kalifornian alueilla, mutta myös muun muassa monin paikoin Afrikassa sekä Venezuelassa.


title: Olli Ketola

text: Olli Ketola on suomalainen muusikko, äänittäjä ja miksaaja.


title: Olli Ketola

text: Ketola on soittanut kitaraa Nicole -yhtyeessä vuodesta 1998 ja sekä KILT. -yhtyeessä vuodesta 2011. Hän on hoitanut Biotech Records -levy-yhtiötä vuodesta 2001. 2010 hän perusti Old School Studion, jossa hän toimii äänittäjänä ja tuottajana. Ketola on myös tehnyt useita musiikkivideoita ja DVD-tuotantoja toimien mm. kuvaajana, ohjaajana, valaisijana ja leikkaaja.


title: ʻEua

text: ʻEua on Tongan saarivaltion eteläisin hallinnollinen alue, joka koostuu samannimisestä pääsaaresta ja pienemmästä Kalaun saaresta. Saarten yhteenlaskettu pinta-ala on 87,44 km ja asukasluku noin 5 000 (2011). Alue on jaettu kahteen piiriin, pohjoisessa sijaitsevaan 'Eua Motu'aan ja etelässä sijaitsevaan 'Eua Niuafo'ouhun.


title: Eikosaani

text: Eikosaani eli n-eikosaani (CH) on 20-hiilinen suoraketjuinen alkaani. Se on huoneenlämmössä (20 °C) olomuodoltaan väritöntä, hajutonta, palavaa, kiinteää ainetta. Eikosaanin rakennekaava on CH(CH)CH, moolimassa 282,547 g/mol, sulamispiste 37 °C, kiehumispiste 343 °C, tiheys 0,787 g/cm (vesi = 1,0 g/cm) ja CAS-numero 112-95-8.


title: Eikosaani

text: Eikosaani on lyhytketjuisin parafiineihin luettava lineaarinen hiilivety. Eikosaania on mahdollista käyttää lämpöenergian varastoinnissa ja -säädössä ns. faasimuutosmateriaalina. Yhdiste on hyvin hydrofobinen.


title: Eikosaani

text: Yhdistettä esiintyy semiokemikaalina eliöiden viestinnässä sekä kasvien tuoksuissa.


title: Eteläamerikantikli

text: Eteläamerikantikli ("Spinus magellanicus") on peippojen heimoon kuuluva varpuslintu.


title: Eteläamerikantikli

text: Eteläamerikantikliä tavataan Argentiinassa, Boliviassa, Brasiliassa, Chilessä, Ecuadorissa, Guayanassa, Kolumbiassa, Paraguayssa, Perussa, Uruguayssa ja Venezuelassa. Lajia on kuvattu yleiseksi, ja sen kanta on vakaa. Se on luokiteltu elinvoimaiseksi.


title: Hispaniolanvihervarpunen

text: Hispaniolanvihervarpunen ("Spinus dominicensis") eli aiemmalta nimeltään haitinvihervarpunen on peippojen heimoon kuuluva varpuslintu.


title: Hispaniolanvihervarpunen

text: Hispaniolanvihervarpusta tavataan Haitissa ja Dominikaanisessa tasavallassa. Lajin kanta on vakaa, ja se on luokiteltu elinvoimaiseksi.


title: Superkargööri

text: Superkargööri () eli supercargo (engl.) oli laivan lastin käsittelyn ja lastauksen valvoja, joka kulki laivan mukana satamasta toiseen. Aikoinaan hänen tehtäviinsä kuului monesti myös lastin myynti ja paluulastin osto. Suurissa laivoissa superkargöörin apuna saattoi olla alilastinvalvoja eli undercargo. Ruotsin valtakunnassa ja siihen kuuluneessa Suomessa oli aikoinaan Ruotsin Itä-Intian kauppakomppanialla (toimi 1731–1813) palveluksessaan superkargööreja.


title: Terry Farrell (arkkitehti)

text: Sir Terry Farrell, CBE, (s. 12. toukokuuta 1938 Sale, Cheshire) on brittiläinen arkkitehti ja kaupunkisuunnittelija, joka tunnetaan muun muassa postmodernistisesta tiedustelupalvelu MI6:n pääkonttorista Lontoossa ja KK100-pilvenpiirtäjästä Kiinan Shenzhenissä. Uransa alussa hän teki 15 vuotta yhteistyötä arkkitehti Nicholas Grimshaw’n kanssa.


title: Terry Farrell (arkkitehti)

text: Farrell kävi St. Cuthbertin koulun Newcastlessa, suoritti tutkinnon Newcastlen yliopistossa ja sitten Master-tutkinnon kaupunkisuunnittelussa Pennsylvanian yliopistossa Yhdysvalloissa.


title: Terry Farrell (arkkitehti)

text: Vuonna 1965 Farrell muutti Lontooseen ja aloitti Nicholas Grimshaw’n kanssa yhteistyön, jonka painopisteenä oli asuinrakentaminen. He molemmat asuivat suunnittelemassaan alumiinijulkisivuista ja pyöreistä kulmistaan tunnetussa tornitalossa Lontoon Regent’s Parkissa. Vuonna 1980 Farrell kiinnostui Yhdysvalloissa alkunsa saaneesta postmodernista arkkitehtuurityylistä, kun taas Grimshaw halusi edetä yhä pidemmälle kehittämässään ”hi tech” -arkkitehtuurissa. Niinpä Farrell perusti oman toimiston Terry Farrell & Partners ja kohosi 1980-luvun aikana Britannian johtavaksi postmoderniksi arkkitehdiksi. Hänen tunnetuimpia töitä tuolta ajalta ovat aamutelevisiokanava TV-am:n Hollywood-tyylinen pääkonttori Lontoon Camden Townissa, jonka kattojen koristeaiheina olivat muun muassa keitetyt kananmunat munakupeissa, sekä Britannian valtion tilaama virastorakennus, josta Farrell sanoo ettei suunnitteluaikana tiennyt rakennuksen tulevan vakoiluorganisaatio MI6:n käyttöön.


title: Terry Farrell (arkkitehti)

text: 1990-luvulta lähtien Farrell on suunnitellut erityisen paljon Aasiaan, kuten Incheonin kansainvälinen lentoasema Soulissa ja Pekingin eteläinen rautatieasema, joka on Aasian suurin. Hongkongiin Farrellin toimisto on suunnitellut muun muassa Kowloonin rautatieaseman laajennuksen, Britannian pääkonsulaatin ja Peak Tower -rakennuksen.


title: Terry Farrell (arkkitehti)

text: Farrell asuu art deco -tyylisessä vanhassa Spitfire-lentokonetehtaassa Lontoon keskustassa.


title: Ecuadorintikli

text: Ecuadorintikli ("Spinus siemiradzkii") on peippojen heimoon kuuluva varpuslintu.


title: Ecuadorintikli

text: Ecuadorintikliä tavataan Lounais-Ecuadorissa ja Luoteis-Perussa. Lajin populaatioksi arvioidaan 2 500–9 999 yksilöä. Se on luokiteltu vaarantuneeksi, koska sen populaatio on pieni ja sirpaloitunut, ja koska se on vähenemässä.


title: Anna Niska

text: Anna Katarina Niska (23. marraskuuta 1843 Oulu – 4. huhtikuuta 1930) oli varhainen säilyketehtaan perustaja ja johtaja.


title: Anna Niska

text: Niskan vanhemmat olivat kauppias Claes Niska ja Brita Katarina Cajanus. Hän lopetti koulunkäynnin 14-vuotiaana ja siirtyi työelämään. 1873-1874 hän toimi taloudenhoitajana Järvikylän kartanossa Joroisissa, mutta sai 1875 matka-apurahan opiskellakseen elintarvikkeiden säilöntää muissa Pohjoismaissa. Palattuaan matkalta hän pyrki Ouluun 1874 perustetun säilyketehtaan johtajaksi ja kun ei päässyt tehtävään, perusti kaupunkiin oman säilyketehtaan 1870-luvun loppupuolella. Säilyketehtaat olivat Suomessa uusi asia, sillä vielä parinkymmenen vuoden päästäkin 1899 niitä oli tilastoissa vain kolme ja niissä oli yhteensä vain seitsemän työntekijää. Niskan tehtaassa säilöttiin suolattua lohta ja riistalintujen lihaa. Vaikka Niskan tehdas siirtyi 1891 torniolaiselle Nordbergin kauppahuoneelle, hän oli sen johtaja aina vuoteen 1893 saakka. Niska toimi tämän jälkeen taloudenhoitajana ensin Lapinlahden sairaalassa Helsingissä ja sitten Niuvanniemen sairaalassa Kuopiossa.


title: Gillian Flynn

text: Gillian Schieber Flynn (s. 24. helmikuuta 1971 Kansas City, Missouri, Yhdysvallat) on yhdysvaltalainen kirjailija, käsikirjoittaja ja entinen Entertainment Weeklyn televisiokriitikko.


title: Gillian Flynn

text: Flynniltä on ilmestynyt kolme jännitysromaania: "Teräviä esineitä" (2006), "Paha paikka" (2009) ja "Kiltti tyttö" (2012). "Kilttiin tyttöön" perustuva David Fincherin ohjaama elokuvasovitus "Gone Girl" sai ensi-iltansa vuonna 2014. Flynn teki elokuvan käsikirjoituksen ja sai siitä parhaan käsikirjoituksen Golden Globe -ehdokkuuden. "Pahaan paikkaan" perustuva elokuva "Dark Places" sai Yhdysvalloissa ensi-iltansa elokuussa 2015. "Terävistä esineistä" puolestaan tehtiin televisiosovitus "Sharp Objects" vuonna 2018.


title: Luettelo Finnish Dance Chartin ykkösistä vuonna 2014

text: Tämä on luettelo "Finnish Dance Chart" -listan kärkipaikkaa hallussaan pitäneistä artisteista ja singleistä vuonna 2014.


text: Swedish Dance Chart: 2007 – 2008 – 2009 – 2010 – 2011 – 2012 – 2013 – 2014


text: Norwegian Dance Chart: 2007 – 2008 – 2009 – 2010 – 2011 – 2012 – 2013 – 2014


title: Michael Hopkins (arkkitehti)

text: Sir Michael Hopkins, CBE, (s. 7. toukokuuta 1935 Poole, Dorset) on brittiläinen arkkitehti. Hän on työskennellyt vuodesta 1976 vaimonsa Patty Hopkinsin kanssa.


title: Michael Hopkins (arkkitehti)

text: Michael Hopkins kävi Sherbornen poikakoulun ja opiskeli Lontoon AA-arkkitehtuurikoulussa (Architectural Association School of Architecture). Hän työskenteli aluksi Frederick Gibberdin toimistossa, kunnes perusti yhteisen toimiston Norman Fosterin kanssa. Heidän merkittävimpiä töitään oli Ipswichiin rakennettu vakuutusyhtiön toimitalo Willis Building, joka oli yksi ensimmäisiä kokonaan lasijulkisivuin toteutettuja rakennuksia maailmassa.


title: Michael Hopkins (arkkitehti)

text: Vuonna 1976 Hopkinsin ja Fosterin tiet erosivat, ja Hopkins perusti uuden toimiston yhdessä arkkitehtivaimonsa Pattyn kanssa. Heidän ensimmäisiin yhteisiin projekteihinsa kuului perheen oman asuintalon suunnittelu Hampsteadiin. Talon julkisivut ovat kokonaan lasia ja kevyen metallirungon rakenteet ovat teollisuusrakennuksen tapaan näkyvillä talon sisätiloissa. Muutkin heidän varhaiset rakennuksensa, kuten Greene Kingin panimo ja Schlumbergerin laboratoriot lähellä Cambridgeä, käyttivät uudenlaisia materiaaleja ja rakennustekniikoita kuten telttamaisia tekstiilikattoja. Heidän myöhempiin kohteisiinsa lukeutuu Britannian parlamentin lisärakennus, historialliseen ympäristöön sulautuva Portcullis House sen alla olevine metroasemineen.


title: Michael Hopkins (arkkitehti)

text: Hopkinseille myönnettiin 1994 Royal Institute of British Architects -järjestön kultamitali. Michael Hopkins valittiin 1992 Royal Academy of Artsin jäseneksi ja aateloitiin.


title: Bengasi (elokuva)

text: Bengasi on vuonna 1942 valmistunut italialainen sotaelokuva. Se kuvaa italialaisten siirtolaisten elämää brittien toisen maailmansodan aikana miehittämässä Bengasin kaupungissa. Elokuvan on ohjannut Augusto Genina. Sen pääosia esittävät Fosco Giachetti, Amedeo Nazzari, Maria De Tasnady ja Vivi Gioi. "Bengasia" on pidetty taiteellisesti korkeatasoisena, mutta fasistisen propagandan läpitunkemana.


title: Bengasi (elokuva)

text: Elokuva kuvaa italialaisten siirtolaisten elämää brittien toisen maailmansodan aikana väliaikaisesti miehittämässä Bengasin kaupungissa. Se koostuu neljästä tarinasta, joista keskeisin on kertomus kapteeni Enrico Bertistä ja hänen vaimostaan Carlasta. Italialaisten kärsittyä tappion Berti palaa kaupunkiin etsimään vaimoaan. Carla joutuu muiden pakolaisten kanssa brittiläisen lentokoneen hyökkäyksen kohteeksi ja heidän lapsensa saa surmansa. Vankileiriltä pakeneva Berti kuulee tapahtuneesta ja vannoo kostoa. Muut tarinat kertovat italialaisten kaksoisagentista Filipposta, australialaisten sotilaiden ahdistamasta maanviljelijäperheestä sekä maanmiehensä piilottavasta prostituoidusta.


title: Bengasi (elokuva)

text: Mustavalkoinen "Bengasi" on kuvattu Cinecittàn studiolla Roomassa. Se tehtiin nopeasti ja pienillä tuotantokustannuksilla italialaisten vallattua kaupungin takaisin. Taistelukohtauksiin saatiin merkittävää apua Italian armeijalta. Elokuvan valmistuessa italialaiset joutuivat jälleen vetäytymään Bengasista.


title: Bengasi (elokuva)

text: "Bengasi" on yksi ohjaaja Augusto Geninan kolmesta taiteellisesti korkeatasoisesta, mutta fasistisen propagandan läpitunkemasta elokuvasta. Kaksi muuta ovat Italian siirtomaavalloitusta kuvaava "Valkoinen eskadroona" ("Squadrone bianco", 1936) ja Espanjan sisällissodasta kertova "Alcazar" ("L’assedio dell’Alcazar", 1940). Voimakkaan tunteellisen "Bengasin" tehtävänä on tuoda esille italialaisille tärkeät arvot ja kuvata vihollista, jolta niitä täytyy puolustaa. Viattomina uhreina nähdyt italialaiset ovat jaloja ja uhrautuvaisia, britit taas ahneita, turhamaisia ja julmia. Puolustettavia arvoja ovat perhe, yhteisö ja oman työn hedelmät, mutta toisin kuin samaan aikaan kuvatussa "Casablancassa", sodan taustalla oleva ideologia loistaa poissaolollaan. Fasismin murenemisesta kertoo myös se, että elokuvan sankareita ovat naiset, kun taas miehet ovat heikkoja ja perinteisen maskuliinisuutensa menettäneitä. Elokuvan dokumentaaria muistuttava luonne (alkutekstien mukaan se perustuu tositapahtumiin), eri yhteiskuntaluokkien edustajien kuvaaminen ja runsas ulkokuvien käyttö enteilevät toista maailmansotaa seurannutta italialaista neorealismia. "Bengasin" kuvaaja Aldo Tonti oli jo seuraavana vuonna tekemässä Luchino Viscontin "Riivajia", jota pidetään neorealismin välittömänä edeltäjänä.


title: Bengasi (elokuva)

text: "Bengasin" ensi-ilta oli vuonna 1942 viimeisillä fasistien järjestämillä Venetsian elokuvajuhlilla, jossa se sai Mussolini-palkinnon vuoden parhaana italialaisena elokuvana. Fosco Giachettille myönnettiin samalla Volpi-palkinto parhaana näyttelijänä. Aikalaiskritiikki ylisti Geninan ohjaustyötä sen tunteellisesta isänmaallisuudesta, mutta kiinnitti huomiota myös episodisen rakenteen heikkouksiin. Elokuvan levitys jäi suppeaksi Italian Pohjois-Afrikassa kokemien uusien tappioiden takia.


title: Bengasi (elokuva)

text: Carlo Marco Bassoli muokkasi vuonna 1955 elokuvasta uuden version nimeltä "Bengasi anno ’41". Siihen lisättiin uusi kehyskertomus, jossa yksi tapahtumien osanottajista kertoo sodan jälkeen brittien komentajalle kaupunkilaisten kohtaloista. Samalla elokuvasta poistettiin osa räikeimmin propagandistisista kohtauksista.


title: Kaija Mainio

text: Kaija Riitta Mainio (ent. Mainio-Sarkkinen, 31. maaliskuuta 1965 Raahe – 22. joulukuuta 2016 Oulu) oli suomalainen pituushyppääjä. Hän edusti vuodesta 1980 lähtien Raahen Vesaa ja hänen valmentajanaan toimi Esa Pyhälä. Kalevan kisoista Mainio saavutti pituushypyn pronssia vuonna 1985. Lisäksi hän voitti sisäratojen SM-kilpailuista kaksi pituushypyn pronssia vuosina 1983 ja 1986.


title: Oliivitikli

text: Oliivitikli ("Spinus olivaceus") on peippojen heimoon kuuluva varpuslintu.


title: Oliivitikli

text: Oliivitikliä tavataan Boliviassa, Ecuadorissa ja Perussa. Lajia on kuvattu melko yleiseksi, ja se on luokiteltu elinvoimaiseksi.


title: Hupputikli

text: Hupputikli ("Spinus notatus") on peippojen heimoon kuuluva varpuslintu.


title: Hupputikli

text: Hupputikliä tavataan Meksikossa ja Keski-Amerikassa. Lajin populaatioksi arvioidaan 50 000–499 999 yksilöä, ja se on luokiteltu elinvoimaiseksi.


title: Leena Smolander

text: Leena Anneli Smolander (o.s. Leppäkangas, s. 28. huhtikuuta 1959 Ähtäri) on aktiiviuransa päättänyt suomalainen korkeushyppääjä. Hän edusti urallaan Soinin Sisua, Polvijärven Urheilijoita ja Joensuun Katajaa. Hänen valmentajinaan toimivat Kari Hietaharju sekä Seppo Smolander. Kalevan kisoista Smolander saavutti korkeushypystä kaksi pronssia vuosina 1980 ja 1985. Lisäksi hän voitti sisäratojen SM-kilpailuista korkeushypyn pronssia vuonna 1980. Virallisissa kilpailuissa Smolander ei ole esiintynyt vuoden 1987 jälkeen.


title: Keltavatsatikli

text: Keltavatsatikli ("Spinus xanthogastrus") on peippojen heimoon kuuluva varpuslintu.


title: Keltavatsatikli

text: Keltavatsatikliä tavataan Boliviassa, Kolumbiassa, Costa Ricassa, Ecuadorissa, Panamassa, Perussa ja Venezuelassa. Lajia on kuvattu melko yleiseksi, mutta laikutaisesti esiintyväksi. Se on luokiteltu elinvoimaiseksi.


title: Mustatikli

text: Mustatikli ("Spinus atratus") on tiklien sukuun kuuluva eteläamerikkalainen varpuslintu.


title: Mustatikli

text: Mustatikliä tavataan Argentiinassa, Boliviassa, Chilessä ja Perussa. Lajia on kuvattu melko yleiseksi, mutta laikuttaisesti esiintyväksi. Se on luokiteltu elinvoimaiseksi.


title: The Binding of Isaac: Rebirth

text: The Binding of Isaac: Rebirth on The Binding of Isaac -pelin toinen osa, joka perustuu samaan tarinaan kuin aikasempi versio.


title: The Binding of Isaac: Rebirth

text: Pelin julkaisualustat ovat Microsoft Windows, OS X, Linux, PlayStation 4, PlayStation Vita, Wii U, New Nintendo 3DS, Xbox One, iOS ja Nintendo Switch.


title: Andientikli

text: Andientikli ("Spinus uropygialis") on peippojen heimoon kuuluva varpuslintu.


title: Andientikli

text: Andientikliä tavataan Argentiinassa, Boliviassa, Chilessä ja Perussa. Lajia on kuvattu melko yleiseksi, mutta laikuttaisesti esiintyväksi. Se on luokiteltu elinvoimaiseksi.


title: Sydän edellä

text: Sydän edellä on Stina Girsin ensialbumi, joka julkaistiin 23. marraskuuta 2011. Albumi menestyi kohtalaisesti ja nousi Suomen virallisen albumilistan 49. myydyimmäksi albumiksi. Albumista julkaistiin myös kaksi singleä, ”Kirje” ja ”Anna mun mennä”. Stina on sanonut albumin edustavan kantripoppia.


title: Sydän edellä

text: ”Anna mun mennä” esitettiin myös vuoden 2011 Syksyn sävel-kilpailussa.Sovitus: Samu Vatanen (1-6,8-11), Juha Pöysä (2-6,8,9,11), Lasse Parkkila (2,5,6,9), Kari Airola (2,5,6,9) ja Visa Mertala (11)


title: Luettelo Swedish Dance Chartin ykkösistä vuonna 2014

text: Tämä on luettelo Swedish Dance Chart -listan kärkipaikkaa hallussaan pitäneistä artisteista ja singleistä vuonna 2014.


text: Finnish Dance Chart: 2006 – 2007 – 2008 – 2009 – 2010 – 2011 – 2012 – 2013 – 2014


text: Norwegian Dance Chart: 2007 – 2008 – 2009 – 2010 – 2011 – 2012 – 2013 – 2014


title: Luettelo Norwegian Dance Chartin ykkösistä vuonna 2014

text: Tämä on luettelo Norwegian Dance Chart -listan kärkipaikkaa hallussaan pitäneistä artisteista ja singleistä vuonna 2014.


text: Swedish Dance Chart: 2007 – 2008 – 2009 – 2010 – 2011 – 2012 – 2013 – 2014


title: Ghost Stories

text: Ghost Stories on Coldplayn kuudes studioalbumi, jonka levy-yhtiö Parlophone julkaisi 16. toukokuuta 2014. Albumia on myyty yli kolme miljoonaa kopiota, mikä tekee siitä neljänneksi myydyimmän albumin koko maailmassa vuonna 2014. Albumi on Grammy-ehdokkaana vuoden parhaana pop-albumina ja musiikkielokuvana. Lisäksi kappale ”A Sky Full of Stars” on ehdolla kategoriassa Best Pop Duo/Group Performance. Palkinnot jaetaan helmikuussa 2015.


title: Ghost Stories

text: Albumia tuottivat Coldplayn lisäksi Paul Epworth, Daniel Green, Rik Simpson, Jon Hopkins ja Tim Bergling (Avicii). Äänitykset alkoivat vuoden 2012 marraskuussa päättyen vuoden 2014 maaliskuuhun. Albumia äänitettiin Lontoossa ja Los Angelesissä Mylo Xyloto -kiertueen jälkeen.


title: Ghost Stories

text: Ghost Stories -kiertue alkoi huhtikuussa ja päättyi joulukuussa 2014.


title: Otto Leodolter

text: Otto Leodolter (s. 18. maaliskuuta 1936 Mariazell, Steiermark) on Itävallan ensimmäinen mäkihypyn olympiamitalisti.


title: Otto Leodolter

text: Leodolter saavutti Squaw Valleyn olympialaisissa 1960 normaalimäen pronssia. Tuohon aikaan olympiamitalit laskettiin myös MM-mitaliksi. Cortina d'Ampezzossa 1956 hän sijoittui 30:nneksi, Innsbruckissa 1964 suurmäessä 17:nneksi ja normaalimäessä 28:nneksi.


title: Otto Leodolter

text: Leodolter sijoittui Keski-Euroopan mäkiviikon kokonaiskilpailussa toiseksi vuodenvaihteessa 1960–1961, kolmanneksi 1959–1960, kuudenneksi 1957–1958 ja 1958–1959 sekä kahdeksanneksi 1955–1956. Hän sijoittui mäkiviikon osakilpailuissa toiseksi Innsbruckissa ja Bischofshofenissa tammikuussa 1960. Seuraavana talvena hän oli kolmas Oberstdorfissa ja Innsbruckissa sekä toinen Bischofshofenissa.


title: Otto Leodolter

text: Leodolter voitti Salpausselän kisojen mäkikilpailun 1961, jolloin hän jakoi voiton Veikko Kankkosen ja Koba Tsakadzen kanssa, sekä 1962. Hän hyppäsi Holmenkollbakkenin mäkiennätyksen 71,5 metriä vuonna 1959. Hän voitti Itävallan-mestaruuden 1958, 1959, 1961 ja 1962.


title: Suzuki Harunobu

text: Suzuki Harunobu (, n. 1725 – 8. heinäkuuta 1770, Edo) oli japanilainen puupiirrostaiteilija. Hän oli ukiyo-e-tyylin taitaja, joka erikoistui nishiki-e-moniväritekniikkaan. Hänen kuuluisimpia töitään ovat hienostuneet naiskuvat.


title: Suzuki Harunobu

text: Harunobun uskotaan opiskelleen Kiotossa Nishikawa Sukenobun johdolla.


title: HLN

text: HLN (aiemmin "CNN Headline News") on yhdysvaltalainen kaapeli- ja satelliittitelevisiokanava, jonka omistaa Time Warner-konserniin kuuluva Turner Broadcasting System. Se on CNN:n sisarkanava.


title: HLN

text: Alun perin tämä vuonna 1982 perustettu kanava lähetti uutisia 24 tuntia vuorokaudessa, mutta vuodesta 2005 lähtien se on keskittynyt yhä enemmän julkkisjuoru-, mielipide-, rikos- ja viihdeaiheisiin ohjelmiin.


title: Naisten sultanaatti

text: Naisten sultanaatti () on nimitys noin sata vuotta kestäneelle ajanjaksolle, jolloin Osmanien valtakunnan varsinaisina hallitsijoina tai rinnakkaishallitsijoina toimi useita kuninkaallisen haaremin naisia. Naisten sultanaatin ajan katsotaan alkaneen Suleiman Suuren kuoleman 1566 aikoihin ja päättyneen vuonna 1656, jolloin Köprulu-suvun jäseniä alkoi nousta valta-asemiin. Ajan sulttaanit olivat usein alaikäisiä, jolloin varsinaista valtaa pitivät heidän äitinsä, Valide Sultanit, tai vaimonsa, Haseki Sultanit. Monet näistä naisista olivat orjataustaisia, kuten kuninkaalliset haareminaiset yleensä olivat.


title: Naisten sultanaatti

text: Ensimmäisenä merkittävänä ajan naisena pidetään ukrainalaistaustaista Hürrem Sultania (myös nimellä Roxelana), joka oli Suleiman Suuren vaimo. Joidenkin historioitsijoiden mukaan ajanjakson katsotaan alkaneen 1534, jolloin Hürrem sai miehensä julistamaan itsensä vapaaksi ja valitsemaan itsensä lailliseksi puolisoksi, samalla rikkoen 200 vuotta vallinneen perinteen, jonka mukaan sulttaani ei mennyt virallisesti naimisiin jalkavaimojensa kanssa. Hürrem oli samalla ensimmäinen, josta käytettiin nimitystä Haseki Sultan, sulttaanin ensimmäinen puoliso. Hürrem Sultan hankki aikanaan lisää valtaa miehensä kautta ja otti aktiivisesti osaa maansa hallintoon sisä- ja myös ulkopoliittisissa asioissa. Hänen kirjeitään Puolan kuninkaalle Sigismund II:lle on säilynyt tähän päivään.


title: Naisten sultanaatti

text: Yksi vaikutusvaltaisimmista oli Kösem Sultan, joka toimi rinnakkais- tai sijaishallitsijana neljän sulttaanin aikana. Naisten sultanaatin ajan katsotaan päättyneen 1650-luvulla, kun sulttaaniäiti Turhan Sultan todennäköisesti murhautti Kösem Sultanin suojellakseen poikansa Mehmed IV:n valtaistuinta. Turhan luovutti henkilökohtaisen valtansa Köprülü Mehmed Paššalle, joka astui suurvisiirin virkaan lähes yksinhallitsijan oikeuksin 1656. Myös joillakin myöhemmistä sulttaaniäideistä ja -vaimoista oli merkittävästi poliittista valtaa, kuten esimerkiksi Ahmed III:n äidillä Emetullah Rabia Gülnûş Sultanilla. Lisäksi Ahmed III:n hallinnon loppupuoliskolla, jolloin sulttaani itse otti vain vähän kantaa päätöksentekoon, myös suurvisiirin vaimo ja sulttaanin tytär Hatice Sultan osallistui valtakunnan hallitsemiseen.


title: Pertti Laatikainen

text: Pertti Olavi Laatikainen (s. 7. lokakuuta 1957 Espoo) on suomalainen prikaatikenraali evp. Hän oli viimeinen Etelä-Suomen sotilasläänin komentaja, kun sotilasläänit lakkautettiin 31. joulukuuta 2014.


title: Pertti Laatikainen

text: Laatikainen on palvellut muun muassa Kaartin Jääkärirykmentin komentajana, Reserviupseerikoulu johtajana, Puolustusvoimien koulutuspäällikkönä ja Urheilukoulun johtajana. Laatikainen on vuonna 1981 valmistunutta kadettikurssia. Vuonna 2006 taiteilija Juhani Toukonen maalasi muotokuvan Kaartin Jääkärirykmentin komentajasta eversti Laatikaisesta.


title: Pertti Laatikainen

text: Laatikainen on vuodesta 2015 lähtien toiminut Maanpuolustuskoulutusyhdistyksen (MPK) toiminnanjohtajana.


title: Pertti Laatikainen

text: Laatikaiselle on myönnetty seuraavat kunniamerkit:


title: JAN-vaappu

text: JAN-vaappu on Jouko Niemivaaran (s. 1942 Mäntsälä) luoma vaappumallisto, jonka juuret juontavat 1950-luvulle, jolloin Niemivaara veisteli ensimmäisiä vaappujaan. Enemmissä määrin vaappuja alkoi syntyä 1960-luvun alkupuolella arviolta vuosina 1963–1964. Kaupallinen valmistus alkoi vuonna 1968. JAN-vaaput ovat tunnettuja lohivaappuja ja niillä on saatu useita suurlohia. Koska vaaput tehdään käsityönä, on niiden saatavuus rajoitettua. Vaaput ovat haluttuja, jopa suosittuja keräilyesineitä, ja niitä ei ole aina riittänyt myyntiin valmistajalta, jolloin kalastajien välisessä kaupassa vaappujen hinnat ovat olleet muutamasta kymmenestä sataan euroon. Nykyisin vaappuja valmistaa lisenssillä Suomen Uistin Oy.


title: JAN-vaappu

text: Suurin osa mallistosta on tarkoitettu lohelle, mutta mallistosta löytyy myös taimenelle, kuhalle ja hauelle värejä ja malleja. JANin tunnetuimmat mallit ovat 6,5 cm ja 7,5 cm. Näiden lisäksi vaappua on valmistettu pituuksissa 6, 7, 8 ja 9,5 cm. Lukuisat lohimiesten tuntemat klassikkovärit kuten Parsilankku, Klenooti, Komunisti, Ruska ovat myös Niemivaaran käsialaa.


title: JAN-vaappu

text: Rungon muotoilun ja uimalevyn ansiosta viehe sukeltaa haluttuun syvyyteen. Värien maalauksessa on mietitty sävyjen lisäksi niiden sijainti vaapun pinnalla ja kuinka paljon selkä- ja kylkiväriä näkyy alas tai sivulle. Uintia kehitettäessä on erityisesti huomioitu paksun siiman ja vahvojen koukkujen tarve. 0,45 mm tai paksumpi siima uittaa JANia paremmin kuin ohuempi siima. Paksu, jopa jäykkä siima pidättelee vaapun etupään liikettä sopivasti antaen sille parhaan uinnin. Koukut on sijoitettu runkoon optimaalisesti. Niemivaaran itse kehittämät ruostumattomat koukkurenkaat ovat erittäin vahvoja. Niinpä Niemivaaran kehittämien mallien, uimalevyn ja värien vaikutus näkyy lähes kaikissa nykyisissä lohivaapuissa.


title: JAN-vaappu

text: Jarmo Rapalan LGH Uistin Oy (nyk. Suomen Uistin Oy) osti oikeudet JAN-vaappuihin vuonna 2008. Tavoitteena oli JAN-vaappujen saatavuuden parantaminen ja tuotannon jatkuminen. JAN-vaappujen valmistus siirrettiin LGH:n toimitiloihin Vääksyyn, jossa Toni Halme jatkaa niiden valmistusta. Niemivaara siirtyi myös Vääksyyn, jossa hänen työnkuvansa on opetus-, tuotekehitys- ja laadunvalvontatehtävät. Vuonna 2010 tuotannossa oli kaksi eri mallia, 6,5 cm ja 7 cm, ja yhden vaapun myyntihinta oli 25 euroa.


title: Tinanvalanta

text: Tinanvalanta eli molybdomantia on muinainen ennustuskeino, jota nykyään harrastetaan pääasiassa leikkimielellä uudenvuodenaattona Pohjoismaissa, Saksassa ja Itävallassa. Tinan tai lyijyn valaminen ennustuskeinona oli tunnettu jo muinaisessa Roomassa.


title: Tinanvalanta

text: Lyijy sulatetaan ensin isossa lusikassa tai kauhassa ja kaadetaan sitten kylmään veteen. Jähmettyessään metalli saa mielikuvituksellisia muotoja. Kovettuneesta metallista voidaan lukea ennustuksia. Tinan muotoja voi tulkita kuvaannollisesti: kuplinut tina viittaa rahaan, hauras rakenne epäonneen ja laivan muoto matkustamiseen.


title: Tinanvalanta

text: Suomessa myydään ennen vuodenvaihetta hevosenkengän muotoisia lyijy- ja tinaseoksia. 41 kg painavan maailman suurimman uudenvuodentinan valoi Loviisan Valko VPK 31. joulukuuta 2009.


title: Tinanvalanta

text: Tinanvalannan toinen nimitys molybdomantia tulee kreikan kielen sanoista Μόλυβδος (mólybdos) ’Lyijy’ ja μαντεία (manteia) ’Ennustaminen’.


title: Tinanvalanta

text: Lyijypitoisten uudenvuodentinojen myynti on kielletty maaliskuusta 2018 lähtien terveys- ja ympäristösyistä. Turvallisuus- ja kemikaalivirasto suosittelee tilalle esimerkiksi sokeria ja mehiläisvahaa. Lyijyttömien tinojen myynti on edelleen sallittua.


title: Alaeddin pašša (visiiri)

text: Alaeddin pašša oli titteliltään "fakih", islamilaisen lain asiantuntija. Hänet nimitettiin visiiriksi Osman I:n hallinnon viimeisten vuosien aikana, todennäköisesti vuonna 1320. Hän toimi virassa myös Orhan I:n hallinnon aikana. Hänen virkanimensä ei varsinaisesti ollut suurvisiiri, sillä Osmanien valtakunnan alkuvuosina vain yksi henkilö kerrallaan toimi visiirinä. Koska virka vastasi tehtäviltään myöhempää suurvisiirin virkaa, Alaeddinia pidetään ensimmäisenä Osmanien valtakunnan suurvisiirinä.


title: Alaeddin pašša (visiiri)

text: Hän perusti ensimmäisen vakinaisen armeijan sulttaanin vartiostoksi. Tästä armeijasta tuli pian janitsaarikaarti. Uuden armeijan sotilaat pitivät valkoisia lakkeja toisin kuin aiemmat turkmeni-sotilaat, joilla oli punaiset lakit. Alaeddinin palvelus visiirinä päättyi vuoteen 1333 mennessä.


title: Alaeddin pašša (visiiri)

text: Jotkut lähteet väittävät Alaeddin paššan olleen Orhan I:n veli ja Osman I:n poika, koska Orhanin veli ja Osmanin poika oli myös nimeltään Alaeddin pašša. Kuitenkin yleensä uskotaan kyseessä olleen eri henkilöiden.


title: Tasavälinen kartioprojektio

text: Tasavälinen kartioprojektio on vanhalta ajalta saakka tunnettu karttaprojektio. Siinä maapallon pinta ajatellaan kuvatuksi pallonpintaa sivuavalle tai leikkaavalle kartiolle, jonka akseli yhtyy Maan akseliin. Leveyspiirit näkyvät kartassa samankeskisinä ympyränkaarina, pituuspiirit suorina, jotka leikkaavat toisensa samassa pisteessä kartan ulkopuolella. Etäisyydet pituuspiirejä pitkin kuvautuvat oikeassa suhteessa, samoin etäisyydet pitkin yhtä tai tavallisimmin kahta leveyspiiriä, jotka kartassa kulloinkin on valittu "standardileveyspiireiksi" ja joiden kohdalla kartion ajatellaan leikkaavan maapallon pinnan. Projektio ei kokonaisuudessaan ole oikeakulmainen eikä oikeapintainen, mutta standardileveyspiirien kohdalla sekä kulmat että pienten alueiden pinta-alojen suhteet kuvautuvat oikein. Jos kartassa näkyvä alue ulottuu navalle saakka, ei napa yleensä näy pisteenä vaan sekin pienenä ympyränkaarena.


title: Tasavälinen kartioprojektio

text: Jos standardileveyspiirejä on vain yksi ja sellaiseksi on valittu päiväntasaaja, erikoistapauksena saadaan lieriöprojektio, neliökartta. Jos taas ainoaksi standardileveyspiiriksi valitaan pohjois- tai etelänapa, erikoistapauksena saadaan oikeakeskipituinen tasoprojektio.


title: Tasavälinen kartioprojektio

text: Klaudios Ptolemaioksen maailmankartta perustui eräänlaiseen tasaväliseen kartioprojektioon. Nykyään tasavälistä kartioprojektiota käytetään varsinkin kartoissa, joiden esittämä alue on pitkähkö länsi-itä-suunnassa eikä sijaitse lähellä päiväntasaajaa, esimerkiksi usein Euroopan kartoissa.


title: Tasavälinen kartioprojektio

text: Tasavälisessä kartioprojektiossa maanpinnan piste, jonka leveys on φ ja pituus λ, kuvautuu tasolle pisteeseen, jonka karteesiset koordinaatit ("x, y") ovat


title: Tasavälinen kartioprojektio

text: missä φ ja λ ovat koordinaatiston origoon kuvautuvan pisteen leveys- ja pituusaste, ja vakiot "n", "G" ja ρ sekä pituusasteesta riippuva parametri θ määräytyvät niiden sekä valittujen standardileveyspiirien φ ja φ mukaan seuraavasti:


title: Tasavälinen kartioprojektio

text:
Jos on valittu vain yksi standardileveyspiiri eli φ = φ, ei vakiota "n" voida laskea edellä esitetyllä tavalla, mutta tällöin on
Samalla "G":n lauseke yksinkertaistuu muotoon


title: Turun Yliopiston Kemistit TYK

text: Turun Yliopiston Kemistit TYK ry on Turun yliopiston kemian ja biokemian opiskelijoiden ainejärjestö. Yhdistys on perustettu vuonna 1935 ja on täten vanhin Turun yliopiston piirissä toimiva ainejärjestö. Yhdistyksen logo on Turun yliopiston siipisoihdun lävistämä heksaanirengas.


title: Froot

text: Froot on Marina and the Diamondsin kolmas studioalbumi. Albumi julkaistiin maaliskuussa 2015, jota ennen julkaistiin viisi single-kappaletta, jotka kuuluvat Marinan luomaan "Froot Of The Month"-nimiseen kampanjaan. Kuudes single kuitenkin julkaistiin 4. huhtikuuta.


title: Froot

text:
Albumin nimikkokappale 'Froot' julkaistiin 10. lokakuuta 2014, Marinan syntymäpäivänä, sekä kuukautta myöhemmin 10. marraskuuta julkaistiin koko albumin kappalelista.
12. joulukuuta Marina and the Diamondsin Youtube-kanavalle ladattiin kappale 'Happy'.
Uudenvuodenpäivänä esiteltiin kolmas ennakkosingle nimeltä ”Immortal”, joka kiri iTunes-listojen kärkeen. 'I'm A Ruin' julkaistiin 2. helmikuuta.
Viides ennakkosingle 'Forget' julkaistiin 3. maaliskuuta. Ja kuudes single, 'Gold' julkaistiin 4. huhtikuuta


title: Patagonianvihervarpunen

text: Patagonianvihervarpunen ("Spinus barbatus") on peippojen heimoon kuuluva varpuslintu.


title: Patagonianvihervarpunen

text: Patagonianvihervarpusta tavataan Etelä-Amerikan eteläosissa. Lajia on kuvattu yleiseksi, ja sen kanta on vakaa. Se on luokiteltu elinvoimaiseksi.


title: Pikkutikli

text: Pikkutikli ("Spinus psaltria") on peippojen heimoon kuuluva varpuslintu.


title: Pikkutikli

text: Pikkutikliä tavataan Yhdysvalloissa, Meksikossa, Keski-Amerikassa ja Etelä-Amerikan luoteisosissa. Laji on luokiteltu elinvoimaiseksi.


title: Kaliforniantikli

text: Kaliforniantikli ("Spinus lawrencei") on peippojen heimoon kuuluva varpuslintu.


title: Kaliforniantikli

text: Kaliforniantikliä tavataan Yhdysvaltain lounaisosissa ja Meksikon luoteisosissa. Laji on luokiteltu elinvoimaiseksi.


title: Korsikanhemppo

text: Korsikanhemppo ("Carduelis corsicanus") on peippojen heimoon kuuluva varpuslintu. Se on läheistä sukua sitruunahempolle.


title: Korsikanhemppo

text: Korsikanhemppo on 11,5–12,5 cm pitkä. Se muistuttaa sitruunahemppoa, mutta selkä on ruskea ja tummaviiruinen ja vatsapuoli ja naama ovat kirkkaamman keltaiset kuin sitruunahempolla. Naaras on koirasta väreiltään himmeämpi ja sen rinnan yli kulkee harmaa vyö.


title: Korsikanhemppo

text: Korsikanhemppoa tavataan Korsikassa ja Sardiniassa. Lajin populaatioksi arvioidaan 19 000–85 000pesivää paria. Se on luokiteltu elinvoimaiseksi.


title: Korsikanhemppo

text: Korsikanhemppo pesii matalissa puukanervikoissa ja pensaikoissa, joskus myös metsiköissä. Sitä tavataan merenpinnan tasosta noin 1 650 metrin korkeuteen saakka. Korsikanhemppo on paikkalintu.


title: Jemeninhemppo

text: Jemeninhemppo ("Linaria yemenensis") on peippojen heimoon kuuluva varpuslintu.


title: Jemeninhemppo

text: Jemeninhemppoa tavataan Saudi-Arabiassa ja Jemenissä. Laji on kuvattu yleiseksi tai paikallisesti yleiseksi, ja se on luokiteltu elinvoimaiseksi.


title: Somalianhemppo

text: Somalianhemppo ("Linaria johannis") on peippojen heimoon kuuluva varpuslintu.


title: Somalianhemppo

text: Somalianhemppoa tavataan pienellä alueella Somalian pohjoisosissa. Lajin populaation arvellaan olevan hyvin pieni, ja se on luokiteltu erittäin uhanalaiseksi.


title: Cyrillaceae

text: Cyrillaceae on vain kaksi lajia käsittävä kasviheimo koppisiemenisten Ericales-lahkossa, johon myös kanervakasvit (Ericaceae) kuuluvat.


title: Cyrillaceae

text:
Kasvit ovat puita tai pensaita, joiden lehdet ovat ehytlaitaiset, lyhytruotiset ja kierteisesti järjestyneet. Usein niissä on mustat korvakemaiset rauhaset. Kukat sijaitsevat pitkissä ja terttumaisissa kukinnoissa ja ovat tavallisesti säteittäisiä, ja niiden verhiö ja teriö ovat tyveltään yhdislehtisiä. Heteet ovat kahtena kiehkurana tai heteitä on yhtä monta kuin verholehtiä; ponnet ovat soikeita ja avautuvat raoilla. Sikiäin on kehänalainen, koostuu kahdesta viiteen yhteen kasvaneesta emilehdestä ja suippenee vähitellen lyhyeksi vartaloksi, jonka päässä on liuskainen luotti. Sikiäimessä on 2-15 kärki-istukallista ja riippuvaa siemenaihetta. Hedelmä on avautumaton, 1-4-siemeninen, kuiva luumarja tai 2-5-siipinen samara (pähkylä). Siemenessä on vain vähän ravintovarastoa (endospermiä).
Heimon lajit kasvavat hajanaisesti Kaakkois-Yhdysvalloissa, Karibian alueella, Keski-Amerikassa ja Etelä-Amerikan pohjoisosassa.


title: Cyrillaceae

text: Heimon läheisin sukulainen on kanervakasvien heimo (Ericaceae). Cyrillaceae-heimossa on vain kaksi eri sukuihin ("Cyrilla" ja "Cliftonia") luettua lajia.


title: Cyrillaceae

text: Kumpaakin lajia kasvatetaan lämpimillä alueilla koristekasveina vaaleiden kukkien ja lehtien punertavan syysvärityksen vuoksi.


title: Feed Me (albumi)

text: Feed Me on suomalaisen I’Dees-popyhtyeen 25. syyskuuta 2003 julkaistu toinen ja samalla viimeinen studioalbumi. Albumin on tuottanut Lauri Järvilehto.


title: Feed Me (albumi)

text: Albumi ei noussut lainkaan Suomen viralliselle albumilistalle. Myöskään siltä julkaistut singlet ”Brave and Optimistic Girl” ja ”Special” eivät sijoittuneet listoille.


title: Seppe Smits

text: Sebastien "Seppe" Smits (s. 13. heinäkuuta 1991 Wilrijk) on belgialainen lumilautailija. Hän kilpailee slopestylessä ja big airissa. Smits voitti MM-kultaa vuoden 2011 MM-kisojen slopestylestä La Molinasta. Samoissa kisoissa hän saavutti myös MM-hopeaa big airista. Ensimmäisen arvokisamitalinsa Smits saavutti vuoden 2009 MM-kisoista Gangwon-dosta ollen big airissa hopeasijalla vain 17-vuotiaana. Smitsillä on myös yksi MM-pronssi vuoden 2013 kisoista Stonehamista big airista. Vuonna 2013 hän voitti pronssia X Gamesien slopestylestä Aspenista.


title: Seppe Smits

text: Smits on osallistunut yksiin talviolympialaisiin. Vuonna 2014 Sotšissa hän oli slopestylen 13. Maailmancupissa Smits on kilpaillut vuodesta 2007 alkaen. Hän on saavuttanut kaksi maailmancupin osakilpailuvoittoa ja seitsemän palkintokorokesijaa. Smits on 180 senttimetriä pitkä ja painaa 72 kilogrammaa.


title: Thylane Blondeau

text: Thylane Léna Rose Loubry Blondeau (s. 5. huhtikuuta 2001) on ranskalainen malli. Hänen vanhempansa ovat jo uransa päättänyt ranskalainen jalkapalloilija Patrick Blondeau sekä Véronika Loubry.


title: Thylane Blondeau

text: Blondeau on toiminut mallina jo neljävuotiaasta asti, jolloin hänen kuviansa ranskalaisessa "Vogue" -lehdessä arvosteltiin ja hänen liian nuorta ikäänsä mallin tehtävään kritisoitiin. Myös vuonna 2011 otettuja kuvia Blondeausta on kritisoitu, sillä kuvissa Blondeau oli ilman paitaa. Nykyisin Blondeau on Lacostella mallina.


title: Blondeau

text: Blondeau on ranskankielinen sukunimi. Se on muun muassa seuraavien henkilöiden sukunimi:


title: Behdad Salimi

text: Behdad Salimi (; s. 8. joulukuuta 1989 Ghaemshahr) on iranilainen painonnostaja ja olympiavoittaja. Salimi kilpailee yli 105-kiloisissa. Hän voitti olympiakultaa vuoden 2012 kesäolympialaisista Lontoosta yhteistuloksella 455. Salimi on myös oman painoluokkansa kaksinkertainen maailmanmestari vuosilta 2010 ja 2011 sekä myös MM-hopeamitalisti vuodelta 2014. Aasian kisoista hän on voittanut kaksi kultaa ja Aasian-mestaruuskisoista tilillä on kolme kultaista mitalia. Hän on 197 senttimetriä pitkä ja painaa 165 kilogrammaa.


title: Ashley Barnes

text: Ashley Luke Barnes (s. 30. lokakuuta 1989 Bath, Englanti) on englantilais-itävaltalainen jalkapalloilija, joka edustaa Valioliigassa pelaavaa Burnley FC:tä. Pelipaikaltaan oikeajalkainen Barnes on hyökkääjä.


title: Ashley Barnes

text: Barnes aloitti uransa Paulton Roversissa, jota hän edusti vuoteen 2007 asti. Vuonna 2007 hän siirtyi Englannin mestaruussarjassa pelanneeseen Plymouth Argyleen, jossa hän ei pelannut kolmen vuoden aikana kuin 22 peliä, joissa syntyi kaksi osumaa. Suurimman osan Plymouth-ajastaan Barnes vietti lainalla muissa seuroissa. Vuonna 2010 hän oli lainalla ykkösliigan Brighton & Hove Albionissa, jossa hän teki kahdeksassa pelissä neljä maalia. Kesällä 2010 Brighton osti Barnesin itselleen. Huhtikuussa 2011 Barnes iski ratkaisevan maalin Dagenham & Redbridgeä vastaan, joka nosti Brightonin Mestaruussarjaan. Barnes pelasi Brightonin paidassa vuosina 2010-2014 141 peliä, joissa hän onnistui maalinteossa hienot 42 kertaa. Tammikuussa 2014 Barnes siirtyi niin ikään Mestaruussarjassa pelanneeseen Burnley FC:hen, joka onnistui nousemaan kauden 2013-2014 päätteeksi Valioliigaan. Barnesin valioliigadebyytti tapahtui elokuussa 2014 Chelsea FC:tä vastaan ja avausmaalinsa Valioliigassa hän puski marraskuussa 2014 Hull Cityn verkkoon.


title: Ashley Barnes

text: Barnes on syntynyt Englannissa englantilaisille vanhemmille, joka tuo hänelle Englannin edustusoikeuden, mutta hän voi edustaa maajoukkuetasolla myös Itävaltaa, sillä hänen isänäitinsä on syntynyt siellä. Barnes on pelannut yhden ottelun Itävallan alle 20-vuotiaiden maajoukkueen paidassa elokuussa 2008.


title: Anders Eggert

text: Anders Eggert Magnussen (s. 14. toukokuuta 1982 Aarhus) on tanskalainen käsipalloilija, joka edustaa Saksan Bundesliigassa pelaavaa SG Flensburg-Handewittiä. Eggertin pelipaikka on vasen laitahyökkääjä. Nykyistä seuraansa Eggert on edustanut vuodesta 2009 alkaen.


title: Anders Eggert

text: Eggert on kaksinkertainen MM-hopeamitalisti vuosilta 2011 ja 2013. Vuoden 2013 MM-kisoissa Espanjassa Eggert voitti maalikuninkuuden 55 osumallaan. EM-kisoista Eggert on saavuttanut kultaa ja hopeaa. Vuoden 2012 EM-kisoissa Serbiasa hän voitti kultaa ja kahta vuotta myöhemmin koti-EM-kisoissa tuli hopeaa. Eggert on pelannut Tanskan käsipallomaajoukkueessa vuodesta 2003 alkaen. Hän osallistui myös vuoden 2012 kesäolympialaisiin Lontoossa. Noissa kisoissa Tanska oli kuudes.


title: Anders Eggert

text: Eggert on 179 senttimetriä pitkä ja painaa 79 kilogrammaa.


title: Shon Seung-mo

text: Shon seung-mo (s. 1. heinäkuuta 1980 Milyang) on eteläkorealainen sulkapalloilija ja olympiamitalisti. Shon saavutti olympiahopeaa kaksinpelistä vuoden 2004 kesäolympialaisissa Ateenassa. Hän hävisi finaalissa Indonesian Taufik Hidayatille. Ensimmäisellä kierroksella Shon voitti Suomen Antti Viitikon. Shon on voittanut myös MM-pronssia Birminghamista vuodelta 2003 kaksinpelistä. Hän on 182 senttimetriä pitkä ja painaa 79 kilogrammaa. Shon on osallistunut kaksiin kesäolympialaisiin.


title: Shon Seung-mo

text: Shon on osittain sokea, sillä hänen silmäänsä osui sulkapallo hänen ollessaan nuorempi.


title: Percy MacKaye

text: Percy MacKaye (16. maaliskuuta 1875 New York – 31. lokakuuta 1956 Cornish, New Hampshire) oli yhdysvaltalainen näytelmäkirjailija ja runoilija.


title: Percy MacKaye

text: MacKaye suoritti tutkinnon Harvardin yliopistossa 1897 ja matkusteli sitten kolmisen vuotta Euroopassa. Hän asui ainakin Roomassa, Lontoossa ja Sveitsissä ja opiskeli Leipzigin yliopistossa 1899–1900. Palattuaan New Yorkiin hän opetti yksityiskoulussa vuoteen 1904 saakka, kunnes liittyi taiteilijayhdyskuntaan New Hampshiren osavaltion Cornishissa ja omistautui näytelmien kirjoittamiselle.


title: Percy MacKaye

text: Hänen tunnetuimpia näytelmiään ovat "The Canterbury Pilgrims" (1903), "Sappho and Phaon" (1907), "Jeanne D’Arc" (1907), "The Scarecrow" (1908) sekä "Anti-Matrimony" (1910). Vuonna 1937 hän julkaisi runokokoelman "The Far Familiar" ja vuonna 1950 neljän näytelmän sarjan "The Mystery of Hamlet King of Denmark, or What We Will", joka oli tarkoitettu edeltämään ja jatkamaan Shakespearen "Hamletin" tarinaa.


title: Percy MacKaye

text: MacKaye valittiin National Institute of Arts and Lettersin jäseneksi 1914. Seuraavalla vuosikymmenellä hän toimi Ohiossa sijaitsevan Miami Universityn residenssirunoilijana. MacKaye luennoi teatterista myös Harvardissa, Yalessa, Columbiassa ja muissa Yhdysvaltoin huippuyliopistoissa.


title: Percy MacKaye

text: MacKayen isä oli näyttelijä ja teatteritekniikan uranuurtaja Steele MacKaye. Hänen veljiään olivat filosofi James MacKaye sekä metsänhoitaja ja luonnonsuojelija Benton MacKaye.


title: Percy MacKaye

text: Vuonna 1912 MacKaye julkaisi teoksen "The Civic Theatre in Relation to the Redemption of Leisure; A Book of Suggestions", jossa hän esitteli ajatuksen kaupallisuudesta ja voitontavoittelusta vapaasta, yhteiskunnan tukemasta teatterista. Hänen ajatuksensa ottivat tuulta Neuvostoliiton Proletkult-teatteriliikkeessä.


title: Galantis

text: Galantis on ruotsalainen elektronisen musiikin duo, johon kuuluvat Miike Snow -yhtyeen Christian Karlsson ja Linus Eklöw Style of Eye -sooloprojektistaan. He tapasivat Tukholmassa vuonna 2007 ja perustivat Galantiksen vuonna 2012.


title: Galantis

text: Heidän esikoisalbuminsa julkaistiin keväällä 2015. Galantis julkaisi "Smile"-nimisen esikoissinglensä Atlantic Recordsin kautta loppuvuodesta 2013. Huhtikuussa 2014 Galantis julkaisi esikois-EP:nsä. Vuonna 2014 duon julkaisema kappale ”Runaway (U & I)” sijoittui Billboardin "Dance/Electronic Digital Songs" -listalla sijalle 19 ja Alankomaiden singlelistan sijalle 16.


title: Temptation Island Suomi

text:
Temptation Island Suomi on "Viettelysten saari".
Ohjelmassa neljä suomalaista paria viedään paratiisisaarelle kolmeksi viikoksi. Siellä parit eivät ole yhdessä, vaan naisten seurassa on 12 sinkkumiestä ja miesten seurassa 12 sinkkunaista. Ohjelman ensimmäinen kausi kuvattiin Thaimaassa loppuvuodesta 2014. Ohjelmaa juontaa Sami Kuronen. Hakeminen ohjelman toiseen tuotantokauteen alkoi kesäkuussa 2015 ja sen esittäminen televisiossa alkoi 23. maaliskuuta 2016. Kolmatta kautta alettiin esittää Nelosella 22. maaliskuuta 2017 ja neljäs kausi alkoi maaliskuussa 2018.


title: Temptation Island Suomi

text: Kauden 6. jaksossa Noora ja Lauri lähetettiin kotiin, kun selvisi, että he olivat eronneet jo ennen kauden alkua. Nana ja Kalle tulivat heidän tilalleen.Emmi ja Jesse jättivät ohjelman kesken Emmin terveydentilan vuoksi. Pauliina ja Niklas tulivat heidän tilalleen.


title: Temptation Island Suomi

text: Noora ja Markus poistuivat saarelta kauden 10. jaksossa, koska Markus ei kyennyt jatkamaan kuvauksia kuultuaan Nooran harkinneen eroa näkemässään videossa iltanuotiolla. Kauden 13. jaksossa heidän tilalleen saapuivat Oona ja Juuso.


title: Temptation Island Suomi

text: Julkkissinkku Amanda Harkimo saapui sinkkujen joukkoon kauden 7. jaksossa.


title: Temptation Island Suomi

text: Julkkissinkku Antti Kurhinen saapui sinkkujen joukkoon kauden 7. jaksossa.


title: John Van Druten

text: John William Van Druten (1. kesäkuuta 1901 Lontoo – 19. joulukuuta 1957 Indio, Kalifornia) oli brittiläinen näytelmäkirjailija ja ohjaaja, joka aloitti uransa Lontoossa mutta muutti Kaliforniaan ja sai Yhdysvaltojen kansalaisuuden. Hänet tunnetaan älykkäistä nykyaikaan sijoittuvista näytelmistään. Suomessa on esitetty ainakin näytelmiä "Kyyhkysen ääni" (The Voice of the Turtle), "Olen valokuvauskone" (I Am a Camera) ja "Ystävättäret" (Old Acquaintance). Christopher Isherwoodin tarinoista syntynyt "I Am a Camera" toimi pohjana menestysmusikaalille "Cabaret".


title: John Van Druten

text: Van Druten syntyi Lontoossa hollantilaisen isän ja englantilaisen äidin poikana. Hän kävi University College School -yksityiskoulun ja opiskeli lakia Lontoon yliopistossa. Ennen näytelmäkirjailijaksi ryhtymistään Van Druten toimi asianajajana ja oikeustieteen yliopisto-opettajana Walesissa.


title: John Van Druten

text: Van Drutenin läpimurtoteos oli nuorukaiskuvaus "Young Woodley", joka kantaesitettiin New Yorkissa 1925 sen jälkeen, kun se oli kielletty Lontoossa moraalisesti arveluttavan aiheensa vuoksi. Näytelmässä nuori koulupoika rakastuu koulunsa rehtorin vaimoon.


title: John Van Druten

text: John Van Druten oli 1930-luvun alussa Lontoon teatterielämän suosituimpia näytelmäkirjailijoita, jonka teksteistä tuotettiin nimekkäiden näyttelijöiden avulla West Endin teattereihin muun muassa "Diversion" (1928), "After All" (1929), "London Wall" (1931), "There’s Always Juliet" (1931), "Somebody Knows" (1932), "Behold, We Live" (1932), "The Distaff Side" (1933) ja "Flowers of the Forest " (1934).


title: John Van Druten

text: Toisen maailmansodan alla Van Druten muutti Yhdysvaltoihin, jossa hän kirjoitti muun muassa näytelmät "Leave Her to Heaven" (1940), "Old Acquaintance" (1940) ja "The Voice of the Turtle" (1943), joka oli ohjelmistossa kolme näytäntökautta ja sovitettiin elokuvaksi "Kyyhkysen ääni", pääosassa Ronald Reagan. Vuonna 1948 hän teki näytelmän "Make Way for Lucia", joka perustuu E. F. Bensonin romaaneihin. Broadwayllä 1951 kantaesitetty "I Am a Camera" sai The New York Timesin kriitikolta Walter Kerrilta tylyn ytimekkään arvion ”Me no Leica”, mutta myös New York Drama Critics’ Circlen palkinnon.


title: John Van Druten

text: Van Druten on kirjoittanut käsikirjoitukset elokuviin "Uskoton" (1931), "Irlanti tulessa" (1937) ja "Kaasuvalo" (1944).


title: Hannu Siren

text: Hannu Siren (s. 10. syyskuuta 1953 Helsinki) on suomalainen kuvanveistäjä, joka on tehnyt useita julkisen tilan taideteoksia, veistoksia ja mitaleja.


title: Hannu Siren

text: Hannu Sirenin vanhemmat olivat arkkitehdit Kaija ja Heikki Siren.


title: Hannu Siren

text: Siren opiskeli Accademia di belle arti di Firenzessä 1974–1976 sekä Turun Taideyhdistyksen piirustuskoulussa syksyllä 1976.


title: Hannu Siren

text: Hannu Siren toimi Kuvataideakatemiassa kuvanveiston lehtorina ja yliopettajana vuosina 1986–1992 sekä vararehtorina vuosina 1991–93.


title: Hannu Siren

text: Siren debytoi Hämeenlinnassa vuonna 1969. Hän on osallistunut lukuisiin ryhmä- ja yksityisnäyttelyihin koti- ja ulkomailla.


title: Hannu Siren

text: Hannu Siren on toiminut kuraattorina muun muassa vuonna 1986 Helsingin taiteilijaseuran Helsingin Juhlaviikoille järjestämässä symposium- ja näyttelykokonaisuudessa ”Concrete, Experimental Environment” -tapahtumassa, joka tutki betonin käyttöä.


title: Hannu Siren

text: Sirenille myönnettiin taiteilijaeläke 2015.


title: Chad Rau

text: Chad Anthony Jerome Rau (s. 18. tammikuuta 1987 Chicago, Illinois, Yhdysvallat) on yhdysvaltalainen jääkiekkoilija, joka pelaa KHL:n kiinalaisjoukkue Red Star Kunlunissa. Hän toimii joukkueen varakapteenina. Rau on pelipaikaltaan laitahyökkääjä, mutta hän osaa pelata myös keskellä. Rau laukoo oikealta.


title: Chad Rau

text: Rau syntyi Illinoisissa ja Chicagossa, mutta muutti perheineen 10-vuotiaana Minnesotan Eden Prairieen. Hän kävi kaupungissa high schoolin, jonka jälkeen Rau pelasi kauden 2004–2005 USHL-joukkue Des Moines Buccaneersissa ja Yhdysvaltain maajoukkueen kehitysohjelman mukana. Hän voitti Buccaneersin sisäisen piste-, maali- ja syöttöpörssin tehoilla 31+40=71. Rau sijoittui koko USHL:n pistepörssissä toiseksi Lincoln Starsin Dan Riedelin jälkeen ja maalipörssissä Sioux Falls Stampeden Andre Carrollin jälkeen. Hänet valittiin kauden päätteeksi USHL:n parhaaksi tulokkaaksi, ensimmäiseen tähdistökentälliseen ja tulokkaiden tähdistökentälliseen.


title: Chad Rau

text: Toronto Maple Leafs varasi Raun seitsemännellä kierroksella 228. pelaajana . Vuodet 2005–2009 hän kävi Colorado Collegea. Rau oli kaudella 2006–2007 joukkueen toiseksi paras pistemies ja maalintekijä tehoilla 14+17=31. Kaudella 2007–2008 hän oli Coloradon paras pistemies ja maalintekijä tehoilla 28+14=42, joilla Rau voitti koko WCHA:n maalipörssin ja sijoittui pistepörssissä viidenneksi. Hänet valittiin kauden päätteeksi sarjan ensimmäiseen tähdistökentälliseen. Kaudella 2008–2009 Rau toimi joukkueensa varakapteenina ja voitti Coloradon sisäisen piste- ja maalipörssin tehoilla 18+19=37. Hän jakoi koko WCHA:n maalipörssin neljännen sijan St. Cloud Staten Ryan Laschin ja UND:n Chris VandeVelden kanssa sekä pistepörssin kymmenennen sijan Denverin Rhett Rakhshanin ja Wisconsinin Jamie McBainin kanssa. Rau valittiin kauden päätteeksi taas sarjan ensimmäiseen tähdistökentälliseen.


title: Chad Rau

text: Rau ei missään vaiheessa siirtynyt hänet varanneeseen Toronto Maple Leafsiin. Hän teki lokakuussa 2009 vapaana agenttina sopimuksen AHL-joukkue Houston Aerosin kanssa. Raun tulokaskausi toi siellä 79 runkosarjaottelussa tehot 19+19=38, joilla hän oli joukkueen kolmanneksi paras maalintekijä ja neljänneksi paras pistemies. Toukokuussa 2010 Rau teki kaksivuotisen NHL-sopimuksen Minnesota Wildin kanssa. Hän pelasi molemmat sopimuskautensa farmijoukkue Aerosissa, mutta kaudella 2011–2012 Rau pelasi myös yhdeksän NHL-ottelua tehden kaksi maalia. Hän teki NHL-debyyttinsä 21. tammikuuta 2012 Dallas Starsia vastaan. Rau sai ottelussa jääaikaa 8.36 minuuttia ja hän teki myös NHL-uransa avausmaalin Kari Lehtosen taakse. Raun osuma jäi Wildin 5–2-voittoon päättyneen ottelun ratkaisumaaliksi ja hänet palkittiin ottelun ykköstähtipelaajana. Kesäkuussa 2012 Rau teki kaksivuotisen jatkosopimuksen joukkueen kanssa.


title: Chad Rau

text: Kauden 2012–2013 Rau pelasi taas kokonaan farmijoukkue Aerosissa, jonka varakapteeniksi hän nousi. Rau oli joukkueen kolmanneksi paras maalintekijä 16 osumallaan. Kauden 2013–2014 hän aloitti Wildin uudessa farmijoukkue Iowa Wildissa. Kesken kauden, helmikuussa 2014 Rau kaupattiin San Jose Sharksiin vaihdossa Curt Gogoliin. Hän pelasi loppukauden AHL-joukkue Worcester Sharksissa. Kaudeksi 2014–2015 Rau siirtyi Itävallan Erste Bank Eishockey Ligan EHC Linziin. Joulukuussa 2014 hän kuitenkin lähti joukkueesta. Vuodenvaihteessa Rau siirtyi loppukaudeksi SM-liigajoukkue Saimaan Palloon. Hän oli pudotuspeleissä joukkueen paras maalintekijä neljällä osumallaan. Heinäkuussa 2015 Rau teki vuoden mittaisen jatkosopimuksen SaiPan kanssa.


title: Chad Rau

text: Kaudella 2015–2016 Rau voitti 28 osumallaan koko SM-liigan maalipörssin ja palkittiin Aarne Honkavaara -palkinnolla. Hän teki runkosarjassa kaikkiaan 46 tehopistettä ja Rau jakoi pistepörssin seitsemännen sijan Lukon Toni Koiviston kanssa. Hän ei kerännyt runkosarjassa harvinaisesti ainuttakaan jäähyminuuttia. Pelaajatarkkailija Petri Skriko hämmästeli runkosarjan lopulla:


title: Chad Rau

text: Rau valittiin SM-liigan joulukuun 2015 kuukauden pelaajaksi. Hän oli kevään 2016 pudotuspeleissä SaiPan paras maalintekijä Elmeri Kaksosen kanssa sekä jakoi sisäisen pistepörssin voiton Lasse Lappalaisen ja Ville Hämäläisen kanssa tehtyään kuudessa puolivälieräottelussa tehot 2+1=3. Rau keräsi ottelusarjassa lopulta myös kauden ensimmäiset jäähyminuuttinsa, kun hänelle kertyi neljä jäähyminuuttia. Rau palkittiin kauden päätteeksi kaikkien aikojen ensimmäisenä ulkomaalaispelaajana SM-liigan herrasmiespelaajana Raimo Kilpiö -palkinnolla.


title: Chad Rau

text: Kaudeksi 2016–2017 Rau siirtyi vuoden mittaisella sopimuksella KHL:n kiinalaisen laajennusjoukkue Red Star Kunlunin riveihin. Hänet nimettiin joukkueen varakapteeniksi. Rau voitti Kunlunin sisäisen piste- ja maalipörssin tehoilla 20+20=40. Hän pelasi kauden aikana myös ssa.


title: Chad Rau

text: Rau pelasi alle 18-vuotiaiden MM-kilpailuissa vuonna 2005, jolloin hän voitti maailmanmestaruuden.


title: Chad Rau

text: Myös Raun isoveli Matt sekä kaksoispikkuveljet Curt ja Kyle ovat pelanneet jääkiekkoa. Heistä Kyle jatkaa uraansa ja hän pelaa NHL-joukkue Florida Panthersin organisaatiossa.


title: Stoa (veistos)

text: Stoa on Hannu Sirenin veistos Itä-Helsingin kulttuurikeskuksen aukiolla Itäkeskuksessa. Veistos muodostuu neljästä kuusi metriä korkeasta pylväästä ja niiden alla olevasta laatasta. Teos on valettu koboltinsiniseen kivimassaan.


title: Stoa (veistos)

text: Hannu Siren voitti Itä-Helsingin kulttuurikeskuksen veistoskilpailun vuonna 1981. "Stoa"-niminen teos valmistui vuonna 1984. Sinisestä teoksesta tuli tunnettu maamerkki, ja koko sen läheisyydessä oleva kulttuurikeskus nimettiin Stoaksi. Vuonna 1987 "Stoa" ikuistettiin myös suomalaiseen postimerkkiin.


title: Stoa (veistos)

text: "Stoa" suunniteltiin ja toteutettiin yhteistyössä ympärillä olevien rakennusten suunnittelijoiden kanssa. Sen hahmo ja mittasuhteet pyrittiin suhteuttamaan ympäristön kanssa.


title: Stoa (veistos)

text: Hannu Siren toivoi teoksensa kuvaavan ihmisen sisäistä ja ulkoista tilaa ja aikaa. Tavoitteena oli, että veistosta katsova ja sen sisällä oleva ihminen tulisi olennaiseksi osaksi teosta. Neljän pylvään ja alustan kokonaisuus houkuttelee kiertämään, katselemaan ja oleilemaan.


title: Stoa (veistos)

text: Stoa-nimi tarkoittaa antiikin Kreikan arkkitehtuurissa agoran eli torin varrella olevaa vapaasti seisovaa pylväshallia, jota käytettiin tapaamis- ja kokouspaikkana. Stoat olivat avoimia yleisölle: kauppiaat saattoivat myydä niissä tavaroitaan, taiteilijat esitellä taidettaan, filosofit opettaa ja niissä saatettiin pitää uskonnollisia kokouksia. Stoa oli usein suurten kaupunkien markkinapaikkojen ympärillä.


title: Stoa (veistos)

text: Stoalaisuus on antiikin helleenisen filosofian suuntaus. Nykyään termi ”stoalainen” viittaa usein johonkuhun, joka on välinpitämätön nautinnon, kivun, ilon ja surun suhteen, tai joka tukahduttaa tunteet ja säilyttää aina mielenrauhansa.


title: Li’l Abner

text: Li’l Abner on yhdysvaltalaisen Al Cappin luoma sarjakuva, joka ilmestyi vuosina 1934–1977. Sarjaa levitti United Feature Syndicate ja se ilmestyi parhaimmillaan sadoissa lehdissä eri puolilla maailmaa.


title: Li’l Abner

text: "Li’l Abner" sijoittuu kuvitteelliseen Dogpatchin pikkukaupunkiin Appalakeille. Sarja leikitteli seudun asukkaisiin liittyvillä hillbilly-stereotypioilla. Hahmot puhuivat koomista, vahvasti murteellista englantia. Dogpatchin kaupungissa miehet ovat rehvakkaita mutta saamattomia, naiset sen sijaan voimakastahtoisia. Sarjan päähenkilö Abner Yokum on myös komea ja riuska, mutta samalla myös laiska poikamies. Sarjan jännite syntyi pitkään viehättävän Daisy Mae Scraggin yrityksistä kosiskella Abneria, kunnes he menivät lopulta naimisiin vuonna 1952 ilmestyneessä tarinassa. Capp teki "Li’l Abnerissa" usein satiiria amerikkalaiseen yhteiskuntaan ja politiikkaan kuuluneista ajankohtaisista ilmiöistä, sarjan alkuvuosina useammin kapitalisteista ja liike-elämästä, mutta loppuvuosina yhä enemmän hippiliikkeestä ja nuorisoradikalismista. Myöhempinä vuosina sarjassa esiintyi usein myös shmoo-nimisiä satueläimiä.


title: Li’l Abner

text: Jotkin "Li’l Abnerin" toistuvat vitsit muodostuivat Yhdysvalloissa käsitteiksi. Yksi näistä oli vuotuinen juhla nimeltä Sadie Hawkinsin päivä, jolloin vanhatpiiat saavat jahdata poikamiehiä ja jos he onnistuvat juoksemaan jonkun kiinni, he voivat mennä tämän kanssa naimisiin. Sukupuoliroolien päälaelleen kääntämiseen perustunut juhlapäivä innoitti lukemattomia yhdysvaltalaisia oppilaitoksia järjestämään Sadie Hawkins -tanssiaisia, joissa normaalien tapojen vastaisesti tytöt saivat pyytää poikia tanssiin.


title: Li’l Abner

text: Sarjan pohjalta tehtiin kaksi elokuvaa, "Li’l Abner" (1940) ja "Tytöt jahdissa" ("Li’l Abner", 1959), sekä useita lyhytanimaatioita ja radio-ohjelmia.


title: Li’l Abner

text: "Li’l Abnerista" on julkaistu suomeksi vuonna 1993 yksi kokoelma, joka sisältää strippejä vuodelta 1946.


title: Al Capp

text: Alfred Gerard Caplin, taiteilijanimi Al Capp (28. syyskuuta 1909 New Haven, Connecticut – 5. marraskuuta 1979 New Haven, Connecticut) oli yhdysvaltalainen sarjakuvapiirtäjä. Hänet tunnetaan parhaiten strippisarjakuvasta "Li’l Abner", jota hän piirsi vuosina 1934–1977.


title: Al Capp

text: Capp opiskeli maisema-arkkitehtuuria Bostonin taidemuseon koulussa ja Philadelphian Pennsylvanian kuvataideakatemiassa. Hänestä tuli vuonna 1933 "Joe Palooka" -sarjakuvastaan tunnetun Ham Fisherin avustaja. Capp alkoi piirtää omaa sarjakuvaansa "Li’l Abneria" vuonna 1934 "The New York Mirroriin". Hän jatkoi sarjan tekemistä vuoteen 1977, jolloin jäi eläkkeelle. Hän käsikirjoitti myös joitain muita sarjoja. Capp sai National Cartoonists Societyn Reuben-palkinnon vuonna 1947.


title: Salzburgin päärautatieasema

text: Salzburgin päärautatieasema () on rautatieasema Salzburgin kaupungin keskustassa Itävallassa. Asema on Salzuburgin alueen vilkkain, ja Länsi-Itävallan liikenteen tärkeä solmukohta.


title: Salzburgin päärautatieasema

text: Salzburgin aseman omistaa ja pääosaa junavuoroista liikennöi Itävallan rautatieyhtiö ÖBB. Lisäksi Deutsche Bahn liikennöi junia Saksaan.


title: Italian presidentinvaalit 2015

text: Italian presidentinvaalit 2015 pidettin 29.–31. tammikuuta 2015. Vaalit järjestettiin etuajassa, koska presidentti Giorgio Napolitano erosi 14. tammikuuta 2015 presidentin tehtävistä. Perustuslain mukaisesti presidentin valitsivat seitsemän vuotta kestävälle kaudelle Italian parlamentin jäsenet ja 58 alueellista edustajaa.


title: Italian presidentinvaalit 2015

text: Vaaleissa voitti Sergio Mattarella.


title: Sam Brittain

text: Sam Brittain (s. 10. toukokuuta 1992) on kanadalainen jääkiekkomaalivahti, joka pelaa ECHL-joukkue Manchester Monarchsissa. Hän on Florida Panthersin neljännen kierroksen varaus .


title: True Detective (1. tuotantokausi)

text: Yhdysvaltalaisen televisiosarjan "True Detectiven" ensimmäinen tuotantokausi alkoi HBO-kanavalla 12. tammikuuta 2014 ja päättyi 9. maaliskuuta 2014. Suomessa C More kanava esitti samaa kautta samanaikaisesti ja lisäksi se oli saatavilla HBO kanavan Nordic -palvelussa. Yle TV2 alkoi esittää sarjaa 9. tammikuuta 2015 alkaen. Sarjan 1. kausi kertoo kahdesta rikosetsivästä, jotka ratkaisevat murhamysteeriä Louisianassa 17 vuoden ajan. Sen tapahtumat sijoittuvat vuosiin 1995, 2002 ja 2012. "True Detective" sai kehuja sävykkäästä dialogista, yksityiskohtaisesta tarinankerronnasta ja näyttelijöiden mainioista roolisuorituksista.


title: True Detective (1. tuotantokausi)

text: Sarjan ensimmäinen kausi sisältää kahdeksan jaksoa, joista kukin on tunnin mittainen. Kausi julkaistiin DVD- ja Blu-ray -versiona kesäkuussa 2014.


title: True Detective (1. tuotantokausi)

text: Sarjan luoja Nic Pizzolatto aloitti fiktion kirjoittamisen ja julkaisi romaanin "Galveston" vuonna 2010. Seuraavana vuonna hänet palkattiin "Jälkiä jättämättä" -televisiosarjan käsikirjoittajaksi. Hän oli jo alkanut kirjoittaa "True Detectiveä" ja tarkoituksena oli julkaista se kirjana, mutta myöhemmin hän koki, että se sopisi paremmin televisioon. Pizzolatto esitteli "Galvestonia" television tuotannosta päättäville ja kesän 2010 aikana kirjoitti kuusi käsikirjoitusta, joista yksi oli The Long Bright Dark -jakson 90-sivuinen käsikirjoitus. Pian tämän jälkeen hän teki sopimuksen HBO:n kanssa mahdollisesta televisiopilotista. Pizzolatto kirjoitti 1. kauden 550-sivuisen käsikirjoituksen kolmessa kuukaudessa.


title: True Detective (1. tuotantokausi)

text: Alejandro González Iñárritun piti alun perin ohjata kauden jaksot, mutta hän oli tekemässä elokuvaa "Birdman" (2014), eikä ollut käytettävissä. Hänen sijastaan Pizzolatto pyysi Cary Joji Fukunagaa, jonka hän tunsi ennestään, ryhtymään 1. kauden ohjaajaksi. Fukunaga teki taustatyötä viettämällä aikaa Louisianan poliisivoimissa ennen kuvausten aloittamista.


title: True Detective (1. tuotantokausi)

text: Matthew McConaughey ja Woody Harrelson valittiin rooleihin keväällä 2012. Valinnoista uutisoitiin huhtikuussa 2012, mutta kaksikko oli valittu jo ennen kuin sarja esiteltiin HBO:lle. McConaughey esittää Rustin Cohlea, erittäin älykästä rikosetsivää, joka kutsuu itseään realistiksi, vaikka filosofialtaan onkin pessimisti. Hänelle tarjottiin ensin Martin Hartin roolia, mutta hän vaati saada näytellä Cohlea. McConaughey kirjoitti hahmostaan 450-sivuisen analyysin, joka käsittelee Cohlen elämää sen eri vaiheissa. Hän kertoi, että vuoden 1995 Cohle välttelee keskustelemista muiden kanssa, koska hän ”yrittää pitää itsensä kasassa” ja uppoutuu murhajutun ratkaisemiseen ”selviytyäkseen ... koska se auttaa olemaan tappamatta itseään”. Seitsemän vuotta myöhemmin vuonna 2002, Cohle paneutuu yhä juttuun, koska se on ”hänen oljenkortensa”, mutta epäonnistuneen perhe-elämän jälkeen ”alistuu taas luonteelleen.” Vuonna 2012 Cohle on ”elänyt kauemmin kuin olisi toivonut” ja ”painii paholaisen kanssa joka päivä ja tajuaa, että [elämä] saattaa kestää paljon kauemmin kuin haluaisi.”


title: True Detective (1. tuotantokausi)

text: Harrelson sai Martinin roolin McConaugheyn suosituksesta. Hän hakeutui projektiin osin kollegoidensa vuoksi; ”Rakastan Matthew'ta. Hän on kuin veljeni. Hän on uskomaton tyyppi. Rakastan myös Michelleä [Monaghan]. Olen tuntenut hänet jo vuosia. Cary [Fukunaga] on loistava ohjaaja. Nic [Pizzolatto] kirjoitti ilmiömäisen käsikirjoituksen, jota ei voinut laskea käsistään. Hänen tekstinsä on niin ällistyttävää.” Michelle Monaghan valittiin näyttelemään naispääosaa, Martin Hartin vaimoa Maggieta. Monaghan kiinnostui "True Detectivestä" luettuaan hahmonsa juonikaaren. Michael Potts näytteli rikosetsivä Maynard Gilbough'ta ja Tory Kittles hänen työpariaan Thomas Papaniaa.


title: True Detective (1. tuotantokausi)

text: Pizzolatto teki cameon baarimikkona jaksossa Who Goes There. Kohtaukseen on piilotettu myös pääsiäismuna, kun Harrelsonin roolihahmo kysyy häneltä ”miksi pakotat minut sanomaan tätä paskaa?” Pizzolatto käsikirjoitti jakson ja kirjaimellisesti pakottaa Marty Hartin sanomaan vuorosanansa.


title: True Detective (1. tuotantokausi)

text: "True Detective" sarja piti alun perin kuvata Arkansasissa, mutta Pizzolatto valitsi myöhemmin eteläisen Louisianan hyödyntääkseen alueen tunnusomaista maisemaa, joka hänen mielestään kuvasi silmäänpistävää paradoksia. Kauden kaikki jaksot kuvattiin kinofilmille ja pääkuvaukset kestivät 100 päivää yhteen menoon. Ulkoilmakohtauksia sarjan ensimmäiseen jaksoon kuvattiin sokeriruokopellolla Erathissa, Louisianan lähellä. Pelto esitti rikospaikkaa, josta päähenkilöt löytävät kuolleen naisen. Fukunaga värväsi Adam Arkapaw'n, joka oli aiemmin ollut "Top of the Lake" -sarjan kuvaajana, ja käytti minimalistista valaistusta kohtausta varten. Louisianan sateiset sääolot ja muta tekivät kuvausvälineiden liikuttelun vaikeaksi. Kuvausryhmä kohtasi myös kaikenlaisia eläimiä, kuten vesimokkasiinikäärmeitä ja 180-senttimetriä pitkän alligaattorin. Lisäksi äänekkäät matkijalinnut pyrittiin pitämään poissa kuvauspaikoilta petolintujen, kuten pöllöjen ja haukkojen avulla. Sarjan lavastajat rakensivat Seeing Things -jakson lopussa esiintyvän kirkon raunion alusta pitäen. Myös Reggie Ledoux'n metamfetamiinilabra jaksossa The Secret Fate of All Life rakennettiin sarjaa varten.


title: True Detective (1. tuotantokausi)

text: Tärkein sarjalle vaikutteita antanut teos on Robert W. Chambersin novellikokoelma "Keltainen kuningas" () (1895). Kauhuklassikon ja sarjan yhteys huomattiin ensin "The Wall Street Journal" -sanomalehdessä, jonka jälkeen sarjan innokkaimmat katsojat alkoivat pitää silmällä yhteneväisyyksiä. Pizzolatton muihin vaikuttajiin lukeutuvat Stephen King ja Raymond Chandler, jotka ovat myös ottaneet mallia Chambersin teoksista. Samankaltaisuudet Thomas Ligottin teokseen "The Conspiracy Against the Human Race" (2010) saivat jotkut syyttämään Pizzolattoa plagioinnista.


title: True Detective (1. tuotantokausi)

text: Sarjassa on myös suoria viittauksia "Keltaiseen kuninkaaseen". Jaksossa Seeing Things, etsivät löytävät Dora Langen päiväkirjan, jossa on monia viittauksia Keltaiseen kuninkaaseen ja Carcosaan, kuvitteelliseen kaupunkiin johon kirjan tapahtumat sijoittuvat. Jakso The Secret Fate of All Life on täynnä viittauksia. Esimerkiksi Reggie Ledoux kertoo Cohlen olevan nyt Carcosassa ja mainitsee mustien tähtien nousevan. Sarjassa on käytetty myös visuaalisia viittauksia kirjaan: Dora Langen päiväkirjassa on piirustuksia mustista tähdistä ja laskevan auringon heijastuma järvessä kuvaa kaksoisaurinkoja.


title: True Detective (1. tuotantokausi)

text: "True Detectiven" suosio nosti kirjan bestseller-listoille. Kirja käännettiin myös ensi kertaa suomeksi. Suomennos ilmestyi marraskuussa 2014. "The King in Yellow" on tekijänoikeudeton ja se on saatavilla ilmaiseksi internetissä.


title: True Detective (1. tuotantokausi)

text: "True Detective" otettiin hyvin vastaan ja sai kehuja muun muassa sävykkäästä dialogista, yksityiskohtaisesta tarinankerronnasta ja näyttelijöiden mainioista osasuorituksista. "San Francisco Chroniclen" David Wiegand kirjoitti: ”Dialogi on rikasta, värikästä ja provosoivaa; hyvä lisä sarjan synkkään herkkyyteen. Ohjaaja Cary Joji Fukunaga käyttää Louisianan maisemaa hyväkseen ja antaa sille yhtä tärkeän osan tarinassa kuin roolihahmoilla Cohle ja Hart on. Kaikkien näytteleminen on huippuluokkaa, mutta McConaugheyn ja Harrelsonin suoritukset ovat omaa luokkaansa.” "Los Angeles Timesin" Robert Lloyd kehui sarjan formaattia kirjoittaen: ”Olemme todistamassa minisarjojen paluuta. Kun ei ole kiirettä ehtiä kauden loppuun, jää aikaa hitaalle, yksityiskohtaiselle tarinankerronnalle, jossa on paljon tilaa keskustelulle ja hiljaisuudelle.” "Helsingin Sanomien" Pertti Avola kutsui sarjaa ”vangitsevaksi ja koukuttavaksi” ja kirjoitti: ”["True Detective"] on visuaaliselta ilmeeltään lähes naturalistinen, eikä tarjoa katsojalle helppoja täkyjä sen paremmin kuvillaan kuin tarinallaan tai dialogillaan. Louisianassa taltioidut näkymät ovat tavanomaisesta suurkaupunkiviidakosta poikkeavia ja toimiva osa tarinaa.”


title: True Detective (1. tuotantokausi)

text: Mike Davis, H. P. Lovecraftille omistetun internetsivuston The Lovecraft Zinen ylläpitäjä, julkaisi elokuussa 2014 artikkelin, jossa hän syytti Nic Pizzolattoa Thomas Ligottin ja muiden kirjailijoiden plagioinnista. Hänen mielestään Rust Cohlen pessimistiset, elämän merkityksettömyyttä koskevat monologit sisälsivät lausahduksia Ligottin teoksesta "The Conspiracy Against the Human Race" (2010). Davis kirjoitti: ”Kirjailijat työskentelevät kovasti tuottaakseen alkuperäisiä ideoita, tarinoita ja keskusteluja, ja on epäreilua, että joku toinen pitää niitä ideoita omanaan. Hra Pizzolatto on ehdolla Emmy-palkintoon työstään "True Detectivessä" kun taas Thomas Ligotti ahertaa lähes tuntemattomana. Vaikka tuskailin tämän artikkelin kirjoittamisen kanssa, lopulta tunsin että moraalisesti minulla ei ole muuta vaihtoehtoa.” Artikkeli herätti keskustelua muuallakin, etenkin Redditin keskustelupalstalla.


title: True Detective (1. tuotantokausi)

text: Pizzolatto kumosi väitteet ja vastasi: ”Mitään televisiosarjassa "True Detective" ei ole plagioitu. Rust Cohlen ilmaisemat filosofiset ajatukset eivät edusta kenenkään yksittäisen kirjailijan ajatuksia tai ideoita; nämä ovat pikemminkin pessimistisen, antinatalistisen filosofian dogmeja, joita Arthur Schopenhauer, Friedrich Nietzsche, E. M. Cioran ja monet muut filosofit ilmaisevat.” Myös HBO jätti lausunnon koskien syytteitä: ”"True Detective" on tavattoman omaperäinen teos, jonka tarina, juoni, hahmot ja dialogi kuuluvat Nic Pizzolattolle. Filosofiset käsitteet ovat kaikkien käytössä, myös fiktion kirjoittajien, ja tällaisia esimerkkejä on esiintynyt aiemminkin.” HBO päätti lausuntonsa julistamalla: ”Me tuemme sarjaa, sen käsikirjoitusta ja Nic Pizzolattoa täysin.”


title: True Detective (1. tuotantokausi)

text: "True Detective" voitti TCA-palkinnon kategoriassa ”Merkittävä suoritus elokuvassa, minisarjassa tai erikoisjaksossa” ja oli ehdolla kategorioissa ”Paras uusi ohjelma” ja ”Vuoden ohjelma”; Matthew McConaughey voitti kategoriassa ”Merkittävä henkilökohtainen suoritus draamassa”. Critics' Choice -gaalassa, sarja oli ehdolla parhaan draamasarjan palkintoon; McConaughey voitti parhaan miesnäyttelijän kategoriassa. Vuoden 2014 Primetime Emmy -gaalassa sarja oli ehdolla parhaan draamasarjan palkintoon, Harrelson ja McConaughey olivat ehdolla parhaasta miespääosasta, Nic Pizzolatto jakson The Secret Fate of All Life käsikirjoituksesta ja Cary Joji Fukunaga voitti jakson Who Goes There ohjauksesta. Se oli ehdolla seitsemään Creative Arts Emmy -palkintoon, joista se voitti neljä: paras alkutunnuksen suunnittelu, paras maskeeraus, paras roolijako ja paras kuvaus.


title: True Detective (1. tuotantokausi)

text: Vuoden 2015 Screen Actors Guild -gaalassa Harrelson ja McConaughey olivat ehdolla kategoriassa ”Paras miespääosa draamasarjassa”. Vuoden 2015 Golden Globe -gaalassa sarja oli ehdolla kategoriassa ”Paras minisarja tai televisioelokuva”, Harrelson ja McConaughey olivat ehdolla kategoriassa ”Paras miespääosa minisarjassa tai televisioelokuvassa” ja Michelle Monaghan oli ehdolla kategoriassa ”Paras naissivuosa sarjassa, minisarjassa tai televisioelokuvassa”. Sarja oli ehdolla parhaan draamasarjan Satellite-palkintoon, Harrelson oli ehdolla parhaan miespääosan palkintoon ja Monaghan parhaan naissivuosan Satellite-palkintoon.


title: Matti Mäkinen (kunnanjohtaja)

text: Matti Tapani Mäkinen (s. 15. syyskuuta 1970) on Hankasalmen kunnanjohtaja. Tätä ennen hän toimi Hankasalmen kunnan hallintojohtajana vuodesta 2004.


title: Matti Mäkinen (kunnanjohtaja)

text: Mäkinen oli opiskeluaikanaan muun muassa Jyväskylän yliopiston ylioppilaskunnan edustajiston puheenjohtaja sekä työskenteli JYY:n pääsihteerinä ja sosiaalisihteerinä. Hän oli vihreiden edustajana Jyväskylän kaupunginvaltuustossa 1997–2004.


title: Matti Mäkinen (kunnanjohtaja)

text: Koulutukseltaan Mäkinen on filosofian maisteri pääaineenaan suomen kieli.


title: Matti Mäkinen (kunnanjohtaja)

text: Mäkinen on naimisissa kokoomuspoliitikko Henna Virkkusen kanssa ja heillä on yksi lapsi.


title: Ari Kinnunen

text: Ari Kinnunen on Pihtiputaan kunnanjohtaja. Pihtiputaan valtuusto valitsi hänet kunnanjohtajaksi vuonna 2010. Hän oli aikaisemmin Perhon ja sitä ennen Lestijärven kunnanjohtaja. Hän on koulutukseltaan hallintotieteiden maisteri.


title: Alex Petrovic

text: Alexander Petrovic (s. 3. maaliskuuta 1992) on kanadalainen jääkiekkoilija, joka pelaa puolustajana AHL-joukkue San Antonio Rampagessa. Hän on Florida Panthersin sopimuspelaaja ja toisen kierroksen varaus .


title: Alex Petrovic

text: Petrovic varattiin WHL:ään Red Deer Rebelsiin toisella kierroksella vuonna 2007. Ennen tätä hän oli pelannut Edmontonissa. Ensimmäisellä kokonaisella WHL-kaudellaan 2008–2009 Petrovic teki 13 tehopistettä 66 pelissä. Ennen Petrovic oli Central Scouting Bureaun rankingeissa pohjoisamerikkalaisten kenttäpelaajien sijalla 29. Florida Panthers varasi hänet toisella kierroksella koko tilaisuuden 36. pelaajana. Petrovic jatkoi junioriuransa loppuun Red Deer Rebelsissä ennen kuin siirtyi ammattilaiseksi hyvin sujuneen kauden 2011–2012 jälkeen.


title: Alex Petrovic

text: 18. huhtikuuta 2011 Florida Panthers kiinnitti Petrovicin kolmivuotisella tulokassopimuksella. Hän teki ammattilaisdebyyttinsä kauden 2011–2012 lopulla AHL:n pudotuspeleissä Floridan farmijoukkue San Antonio Rampagen riveissä. Kauden 2012–2013 Petrovic aloitti AHL:ssä, mutta sai myös kutsun Floridaan huhtikuussa 2013. 18. päivänä huhtikuuta hän pelasi ensimmäisen ottelunsa NHL:ssä New York Rangersia vastaan. Hän pelasi kauden lopussa kuusi ottelua jääden pisteittä. Hänelle kuitenkin kertyi 25 rangaistusminuuttia. Ennen kauden 2013–2014 alkua Petrovic osallistui Floridan harjoitusleirille, josta hänet tiputettiin ensimmäisten pelaajien joukossa ja hän palasi takaisin San Antonioon.


title: Alex Petrovic

text: Lapsena Petrovicin lempipelaaja oli Mike Modano ja lempijoukkue Dallas Stars.


title: Jonathan Racine

text: Jonathan Racine (s. 28. toukokuuta 1993) on kanadalainen jääkiekkoilija, joka pelaa AHL-joukkue San Antonio Rampagessa. Hän on Florida Panthersin kolmannen kierroksen varaus .


title: Jonathan Racine

text: 3. huhtikuuta 2011 Florida Panthers kiinnitti Racinen kolmeksi vuodeksi tulokassopimuksella. Hän aloitti ammattilaisuransa Floridan farmijoukkue San Antonio Rampagessa.


title: Jonathan Racine

text: 1. huhtikuuta 2014 Racine kutsuttiin ensimmäisen kerran NHL:ään, jossa hän debytoi 15:35 minuutin jääajalla ottelussa New York Islandersia vastaan ennen paluutaan takaisin San Antonioon seuraavana päivänä.


title: Kyösti Tornberg

text: Kyösti Kullervo Tornberg (s. 1953) on Kolarin kunnanjohtaja vuodesta 2012. Maaliskuussa 2015 hänet valittiin Kittilän vt. kunnanjohtajaksi.


title: Kyösti Tornberg

text: Aikaisemmin Tornberg on toiminut Iin ja Ranuan kunnanjohtajana sekä Kuusamon kaupunginjohtajana. Hänet erotettiin Iin kunnanjohtajan paikalta luottamuspulan vuoksi vuonna 2010.


title: Kyösti Tornberg

text: Koulutukseltaan Tornberg on oikeustieteen kandidaatti ja varatuomari. Hänen väitöskirjansa mukaan Suomen kuntien lukumäärää täytyisi vähentää hyvin paljon.


title: Vesa Kautto

text: Vesa Kautto (s. 15. kesäkuuta 1936 Jaakkima) on suomalainen kirjastonjohtaja.


title: Vesa Kautto

text: Kauton isä oli Äänekosken yhteiskoulun pitkäaikainen rehtori Paavo Kautto (1907–1975). Äiti oli Vieno Kautto (1909–1996), jonka isä oli tehtailija August Saaristo. Vesa Kauton puoliso on vuodesta 1970 Anna Kautto, jonka isä oli tuomiorovasti K. H. Seppälä.


title: Vesa Kautto

text: Kautto tuli ylioppilaaksi Äänekosken yhteiskoulusta 1955, valmistui teologian maisteriksi Helsingin yliopistossa 1963 ja suoritti kirjastotutkinnon Yhteiskunnallisessa korkeakoulussa 1965. Hän valmistui filosofian lisensiaatiksi Oulun yliopistossa 1997 ja väitteli filosofian tohtoriksi samassa yliopistossa 2004.


title: Vesa Kautto

text: Kauton kirjastoura alkoi harjoittelijana Helsingin yliopiston kirjastossa 1961. Tämän jälkeen hän työskenteli Helsingin yliopiston teologisen tiedekunnan kirjastossa, Jyväskylän kasvatusopillisen korkeakoulun kirjastossa ja Uppsalan yliopiston kirjastossa. Vuosina 1966–1969 hän hoiti kirjasto-opin lehtorin viransijaisuutta Tampereen yliopistossa. Hänet nimitettiin Oulun yliopiston kirjaston vanhemmaksi alikirjastonhoitajaksi 1969 ja Tampereen teknillisen korkeakoulun kirjastonjohtajaksi 1971. Vuonna 1983 hän palasi Oulun yliopiston kirjastoon ylikirjastonhoitajaksi, mistä virasta jäi eläkkeelle 1999. Tästä ajasta hän toimi kuitenkin vuodet 1988–1998 ensin kirjastotieteen ja informatiikan, sitten informaatiotutkimuksen määräaikaisena professorina.


title: Vesa Kautto

text: Kautto toimi Tieteellisen informoinnin neuvoston jäsenenä 1972–1981 ja tieteellisten kirjastojen atk-yksikön johtoryhmässä 1974–1987, josta puheenjohtajana 1982–1987. Hänen puheenjohtajakaudellaan tehtiin päätös yhdysvaltalaisen VTLS-ohjelmiston hankkimisesta opetusministeriön rahoituksella kaikkiin yliopistokirjastoihin. Toinen hänen johtamansa merkittävä projekti oli Yleisen suomalaisen asiasanaston luominen. Kautto oli ensin varapuheenjohtajana suunnitteluryhmässä ja sitten puheenjohtajana projektin johtoryhmässä 1982–1985.


title: August Saaristo

text: August Evert Saaristo (s. 28. kesäkuuta 1872 Tampere – k. 31. maaliskuuta 1936 Viipuri) oli viipurilainen teollisuusmies ja suomenkielisenä teollisuustoiminnan uranuurtaja Viipurissa.


title: August Saaristo

text: August Saariston isä oli tamperelainen puuseppä Oskar Sulin. August muutti nimensä Saaristoksi jo opiskeluaikanaan. Hän solmi avioliiton 1903 Anna Elisabet Väisäsen (1880–1951) kanssa. Heillä oli kaikkiaan kahdeksan lasta. Augustin vanhin poika oli apteekkineuvos Wiljo Saaristo. Toisen pojan (Ilmari Saaristo) poika oli kansainvälisesti arvostettu hämähäkkitutkija Michael I. Saaristo (1938–2008). Augustin tyttärenpoikia ovat professori Pekka V. Virtanen ja ylikirjastonhoitaja Vesa Kautto.


title: August Saaristo

text: August Saaristo kävi Tampereen teollisuuskoulun koneosaston 1897–99 ja suoritti sen ohella erillisen sähkökurssin. Päästötodistuksen keskiarvo oli 9, ja koulun päättyessä hänet palkittiin stipendillä.


title: August Saaristo

text: Saaristo työskenteli jonkin aikaa Venäjällä, Saksassa ja Ruotsissa ja hankki täten laajan kielitaidon. Suomessa hän oli piirtäjänä Viipurin konepajassa. Vuosisadan alussa Viipurissa oli pyrkimystä osuuskuntapohjaisen konepajan muodostamiseen, ja August Saaristo oli tuumassa mukana. Kun hankkeesta ei tullut mitään, Saaristo perusti 1901 konepajan, joka sijaitsi aluksi Suokatu 3:ssa, vuodesta 1904 osoitteessa Katariinankatu 55. Sinne Saaristo rakensi laajan teollisuusrakennuksen ja komean kaupunkitalon, joka on yhä käytössä.


title: August Saaristo

text: Aug. Saariston Konepajan alana olivat aluksi vesijohto- ja peltityöt, mutta pian yritys laajeni tekemään kaikkia konepajatöitä, myös valimoalaan kuuluvia. Työväen määrä oli noin 60. Vuonna 1910 Saariston Konepaja oli kooltaan Viipurin kahdestoista teollisuuslaitos ja suurin yksityinen konepaja.


title: August Saaristo

text: August Saaristo kokeili myös taksitoiminnan harjoittamista ensimmäisenä viipurilaisena vuosina 1909–10.


title: August Saaristo

text: Kyllästyttyään riitoihin työläisten kanssa temperamenttinen ja patruunahenkinen Saaristo möi yrityksensä vuonna 1916 vasta 44-vuotiaana.


title: Wiljo Saaristo

text: Apteekkineuvos Wiljo August Saaristo (11. tammikuuta 1904 Viipuri – 11. tammikuuta 1979 Kotka) oli suomalainen apteekkialan vaikuttaja ja tunnettu lohiperhojen sitoja.


title: Wiljo Saaristo

text: Wiljo Saariston vanhemmat olivat viipurilainen tehtailija August Saaristo ja Anna Saaristo (o.s. Väisänen). Wiljo Saaristo oli naimisissa vuodesta 1938 farmaseutti Elsa Saariston (o.s. Karppinen) kanssa.


title: Wiljo Saaristo

text: Suoritettuaan keskikoulun Viipurin reaalikoulussa Saaristo meni vuonna 1923 harjoittelijaksi Punaisen lähteen torin apteekkiin Viipurissa. Kolmivuotisen harjoittelun jälkeen hän alkoi opiskella farmasiaa Helsingin yliopistossa ja valmistui farmaseutiksi 1928 ja proviisoriksi 1937.


title: Wiljo Saaristo

text: Opiskeluaikanaan ja sen jälkeen Saaristo työskenteli lähinnä Koillismaan, Lapin ja Itä-Suomen apteekeissa, mikä antoi mahdollisuuden harrastaa kalastusta ja metsästystä. Jatkosodan aikana hän oli Äänislinnan apteekinhoitajana. Vuonna 1946 Saaristo sai Ivalon apteekin apteekkioikeuden. Tämän jälkeen hän toimi apteekkarina Ilomantsissa vuodesta 1952, kunnes muutti 1962 Kotkaan huolehtimaan Kotkan 1. apteekista eli Kauppatorin apteekista.


title: Wiljo Saaristo

text: Wiljo Saaristo toimi muun muassa Pharmakon Oy:n, Lääketukku Oy:n ja Tamron hallintoneuvostoissa ja Suomen Hypoteekkiyhdistyksen johtokunnan jäsenenä. Apteekkineuvoksen arvon hän sai 1968.